text: Ս. Գրիգոր Նարեկացի - Ե Այն ժամանակ երբ ծաղկում էր ճարտարապետութիւնը իր համաչափութեամբ եւ ներքին ուժեղ արտայայտութեամբ բանաստեղծութիւնը չէր կարող մնալ անարուեստ վիճակի մէջ, առանց որեւէ տեսութեան։ Եւ իսկապէս Նարեկացու երկերի մէջ ոչ միայն որոշ, երբեմն շատ նուրբ արուեստ ենք գտնում, այլ տեսնում ենք նաեւ նրա հայեացքը բանաստեղծութեան թէ բովանդակութեան եւ թէ ձեւի մասին։ Ամենից առաջ նա բնութեանն արժէք է տալիս։ Նա բնութիւնն զգում է, թէպէտ եւ բաւական պար ու միամիտ ձեւով, իբրեւ մի կենդանի միութիւն, որ ունի իր վսեմ խորհրդաւորութիւնը։ Ամեն կենդանութեան սկիզբն է արփին իր վեհ վարսերով նա է որ գունավառում է ամեն ինչ, նա քաշում է ամպը, որից ցողն է շաղում եւ մարգարտազարդում թուփ ու կանաչ։ Բայց արեգակն իր համատարած ծովի մէջ, նրանից վառ առնող ու փռուող վարդը, գոյնզգոյն ծաղիկները, շողշողուն ու խուռն տերեւների մէջ սնուող պտուղը, հովտում շաղով լցուած շուշանը, որ արեգակի դէմ շողշողալով հովահարւում է հիւսիսային հովից եւ հարաւային լեռան քաղցր օդից, եւ վերջապէս գիշերային երկնակամարը լուսնի դէմ գունդ բոլորած աստեղրով , - այս ամենը կազմում են ոչ միայն մի մեծ ներդաշնակ ամբողջութիւն, այլ նոյն իսկ մի աստուածային երաժշտութիւն։ Ռ. Զարդարեանի «Մենաւոր ծառի » մէջ գտնում ենք հետեւեալ տողերը, «Երգէ, ով ծառ, որ կը մնաս իբրեւ լարուած տրամադրելի քնար՝ բնութեան արձակ հովերուն, արձակ բանաստեղծութեան առջեւ, երգէ անփութօրէն վշտակոծ կամ ցնծալից եղանակները, երգէ ինչպէս որ տուն կուտայ հիւսիսի քամին կամ մեղմաթե հովիկը, ի՞նչ հոգ, բաւական է որ անկեղծ ըլլան բոլոր ձայներն ու անոնց հաղորդուած յուզումները՝ որ քու սաղարթներուդ, տերեւներուդ մէջէն կանցնին կը շնչեն »։ Այս միեւնոյնը Նարեկացին արտայայտել է շատ կարճ «Տերեւն՝ տաւիղ Տուողին, Զոր երգէր Դաւիթ հրաշալին »։ Հովից սօսաւողը տերեւը, ուրեմն, հնչուն բնութիւնն առհասարակ, դա Աստուծու քնարն է, որ նուազում է նաեւ բանաստեղծը։ Բանաստեղծն ինքն էլ, բակայն, Աստուծու քնարն է, «Սուրբ Երրորդութեանդ արժանասցուք լինել քնար միշտ հոգեւոր հնչմանց» (Տաղ Համբարձման եր. 478)։ Կը նշանակէ, մեր Նարեկացու հայեացքով, բանաստեղծն էլ նոյնն է անում, ինչ որ բնութիւնը։ Նա երգելով բնութիւնը՝ նուագում է աստուածային քնարի վրայ։ Արհամարհուած եւ անտես արուած, նոյն իսկ մեղսական համարուած բնութիւնն ուրեմն ստանում է իր իրաւունքը, նա կենդանանում է։ Բնութիւն երգելն արդէն համարւում է մի աստուածային փառաբանութեան գործ կատարել, որովհետեւ բնութիւնն ինքը փառաբանում է Աստուծուն, «Երկինք պատմեն զփառս Աստուծոյ »։ Այս անհրաժեշտ էր բանաստեղծութեան համար, քանի որ առանց բնութեան չկայ ոչ մի զօրեղ քնարերգութիւն։ Միւս կողմից՝ բնութիւն երգող այս բանաստեղծը գիտէ, որ աստուածային ներշնչումն ունի իր մէջ. նա զգում է, որ իր խօսքի շնորհքն Աստուծուց է, նրա մէջ աստուածային ձայնն է խօսում։ Շունչ զօրութեան Մեծիդ միասցի Ի Քո՛ ինձ շնորհեալ ստեղծաբանութիւնս։ Այսպէս է դիմում Նա Աստուծուն Ողբերգութեան սկզբներում (Բան Գ. եր. 10)։ Մի ուրիշ տեղ (Բան ՀԴ. եր. 191) ասում է. «Ի Քէն ազդեցաւ գրել ինձ զսոսին»։ Այսպիսի գիտակցութիւնից բանաստեղծութիւնը դառնում է արդէն կենդանի շունչ , ինքնաբուխ արտայայտութիւն անհատական զգացմունքի ու տպաւորութեան։ Քերթուածը յօրինւում է ոչ թէ մեքենայաբար, կաշկանդուած սովորական ու աւանդական ձեւերով եւ նիւթով. նա այլ եւս նմանողական չէ, ինչպէս էր սովորաբար շարականների մէջ, - այլ ստեղծւում է մի նոր բան եւ րոպէի թելադրութեան համեմատ։ Ինչպէս եւ ինչ որ Աստուած կամ Նրա տաւիղ բնութիւնը կը խօսի բանաստեղծի սրտում, այնպէս էլ նա կերգի եւ կերգի անկեղծ, իր ամբողջ էութեամբ, լինի նրա երգը Աստուծու փառաբանութիւն, ինչպէս նրա տաղերն են, թէ սրտի խորքերից բխած մաղթանք ու աղերս, մի անարիւն զոհաբերութիւն Աստուծուն, միանգամայն եւ օրհներգութիւն, ինչպէս է նրա Ողբերգութիւնը. Ձայն հառաչանաց հեծութեան սրտի ողբոց աղաղակի Քեզ վերընծայեմ, Տեսո՛ղդ գաղտնեաց. Զպտո՜ւղ ըղձից ճենճերոյ սասանեալ մտացս՝ Բուրվառաւ կամացս առաքել առ Քեզ... Ելցէ՛ ի խորոց աստի զգայութեանց խորհրդակիր սենեկիս Վաղվաղակի ժամանել առ Քեզ Ողջակիզեալ զօրութեամբ ճարպոյ Որ յի՛սն է պարարտութիւն։ Այսպիսի անձնական քնարերգութիւնը միայն, - որ մի կողմից՝ խօսում է սեպհական ներքին ապրումներից, միւս կողմից՝ չի խորշում բնութիւնից, - պիտի դառնար իսկական բանաստեղծութիւն։ Բայց այդ դեռ քիչ է. դրա համար հարկաւոր էր նաեւ երկու ուրիշ բան՝ հարուստ նիւթ կամ բովանդակութիւն եւ արուեստաւորութիւն։ Ինչքան էլ բանաստեղծական երկի մէջ հեղինակի իրեն սեպհական ապրումները, իր անձնական զգացումներն ու խորհուրդները պիտի լինին կերպացած, բայց եւ այնպէս դրանք պիտի ունենան ընդհանուր արժէքաւոր բնաւորութիւն։ Զուտ անձնական քնարերգութիւն անելով հանդերձ բանաստեղծը, այսպէս ասած, իր սրտի մէջ պիտի զգայ իր ժամանակի եթէ ոչ բոլոր մարդկանց, գոնէ իր հասարակութեան հոգին եւ ոչ միայն իր սրտի բաբախումները դնի իր երկի մէջ, այլ եւ ուրիշներինը։ Եւ մեր Գրիգոր Նարեկացին գիտակցում է արուեստի այս տեսութիւնը. նա իր Ողբերգութեան համար պարզապէս յայտնում է, թէ ամենայն դասի եւ հասակի, իր ժամանակի բոլոր քրիստոնեաների հոգին է ներկայացնում՝ «նշաւակեալ յիւրում պատկերին». Եւ քանզի առ ամենայն հասակ Տնկեցեալ յերկրի ազգ բանականաց՝ Այս պատուէր՝ նկարագրական Նորոգ մատենի ողբոց նուագի, Որ զամենեցունց ունի զկրից պատահմանց Նշաւակեալ յիւրում պատկերին, Իբր կցորդ մեծագիտական կարեաց համայնից, Առ բոլոր գումարըս բազմահոլով Տիեզերակոյտ քրիստոնէից... (Բան. Գ. եր . 7 հտ. ) Ուրիշների զգացումներն ու ապրումներն իր անձի վրայ արտայայտելով սակայն, նա առարկայական բանաստեղծութիւն չի յօրինում, մի լոկ քերթողական ձեւով չի բանեցնում իր եսը. այլ միաժամանակ իսկական անձնական քնարերգութիւն է անում, որովհետեւ խորը կերպով զգում է, որ այն ամենը, ինչ որ ուրիշներն ունին եւ ինքն արտայայտում է, նաեւ իրենն է, իր սեպհականն է (Ողբերգ. Բան. ՀԲ . եր. 186)։ Ոչ ոք մեղաւոր իբրեւ զիս, Ոչ ոք անօրէն, ոչ ոք ամբարիշտ, Ոչ ոք անիրաւ, ոչ ոք չարագործ, Ոչ ոք վրիպեալ, ոչ ոք սխալեալ, Ոչ ոք մոլեգնեալ, ոչ ոք խարդախեալ, Ոչ ոք շաղախեալ, ոչ ոք ամաչեցեալ, ոչ ոք դատապարտեալ. Ե՛ս միայն եւ ա՛յլ ոչ ոք, Ե՛ս ամենայնն եւ յիս ամենեցուն։ Թէ անձնականութիւնը որքան մեծ տեղ է բռնում, այդ երեւում է հետեւեալից։ Բանաստեղծն իր Ողբերգութիւնը գրել է իբրեւ աղօթից մատեան այն նպատակով, որ մարդիկ այդ գրքի վրայ աղօթելով փրկութիւն ստանան. բայց այս դէպքում էլ նա այնքան ուրիշների համար չի հոգում, որքան իր համար։ Շատ անգամ նա կրկնում է, թէ քանի որ այս աղօթքներն իր հոգուց են բխել, ուստի երբ ուրիշներն իր այդ գրքի վրայ աղօթեն, այդ միեւնոյն է թէ ինքն է աղօթում. Եղիցի բղխումն արտասուաց սովաւ վարժելոցն, Եւ պարգեւեալ տացի ի ձեռն սորին ապաշաւ ըղձից . - Շնորհեսցի, Տէ՛ր, եւ ինձ ընդ նոսին Առ ի քէ՜ն զղջումն կամաց... Նուիրեսցի վասն ի՛մ այսու մատենիւ պաղատանք նոցին, Եւ բանիւս այսու հեծութիւնք նոցին ընդ իմ խնկեսցին... Եթէ ելցեն ինձ բարեպաշտք ընծայիլ սովաւ. Ընկա՛լ կենդանեօքն վասն քո, գթա՛ծ, եւ զիս ընդ նոսին։ Ողբերգ . Բան Գ. եր. 8 Եւ վերջապէս բանաստեղծութիւնը, ասացինք, պէտք է յօրինուած լինի որոշ արուեստով, այսինքն ձեւով գեղեցիկ պիտի լինի, իսկ դրա համար հիմնական պայման է, որ գեղարուեստական երկը բազմազանութեան մէջ միութիւն պիտի ունենայ , որ է մի հիմնական գաղափար, մի գործողութիւն եւ, եթէ քնարերգութիւն է, նաեւ մի ընդհանուր եղանակ, տոն։ Մեր Ողբերգութեան հեղինակը վերջաբանում այսպէս է բնորոշում իր երկը. «Ստացեալ հիմնեցի կառուցի, կարգեցի, կուտեցի, արձանացուցի, դիզի, բարդեցի, ցուցի հաստատելով ի հրաշակերտութիւն միագոյ իրի զբազմաստեղնեան դրուագս դրութեան այսմ սոփերի արգասաւորի »։ Ուրեմն իր երկը նա ըմբռնում է իբրեւ բազմաճիւղ դրուագներով հրաշակերտութիւն միագոյ իրի, մի բանի. այսինքն ստեղծագործութեան նիւթն է մի ընդհանուր մնայուն գաղափար. մի խիդիր. դա կազմում է երկի էութիւնը, անցնելով ամբողջ երկի միջով։ Դա միութիւնն է, մնացածները այդ մի նիւթի բազմազան զարգացումներն են միայն, որ էական գաղափարի շուրջը ճիւղաւորւում են զանազան ձեւերով։ Բացի այդ՝ «Փոխեալ զեղանակ բանիս, այլ ոչ զեղկութիւն աղետիս ». ասում է նա (Բան ԻԵ. եր. 58), մի ուրիշ տեղ, այսինքն բանաստեղծութեան ոչ միայն նիւթը մի միութիւն ունի, այլ եւ եղանակը, տոնը, նոյն է մնում նոյն երկի համար։ Ահա՛ մի ամբողջ տեսութիւն բանաստեղծական արուեստի մասին, որի տարերքը գտնում ենք նրա երկի մէջ, եւ որը 19-րդ դարի երկրորդ կէսին աւելի պարզել ու զարգացել են ֆրանսացի քննադատները։ Բանաստեղծութեան այսպիսի խոր ըմբռնումի արգասիք է այն, որ Ողբերգութեան մատեանի մէջ, որ իսկապէս մեր առաջին մեծ բանաստեղծական երկն է, արուեստաւոր կերպով մնայուն ձեւ են ստացել ոչ միայն անհատական, այլ եւ ընդհանուր մարդկային յաւիտենական գաղափարներ ու զգացումներ, ապրումներ ու անրջանքներ, եւ այս՝ 11-րդ դարու սկզբում , այն ժամանակ, երբ եւրոպական նոր ազգերը ոչինչ կամ գրեթէ ոչինչ չունէին։ Նա մեր հոգեւոր բանաստեղծութիւնն այդ երկով մի անգամից բարձրացրել է իր հանճարով, ամփոփելով այն ամենը, ինչ որ նախորդ դարերում մեր հոգեւոր քնարերգութեան մէջ կար արտայայտուած , մի այնպիսի ինքնայատուկ ձեւով, որին նմանել չեն կարողացել։


source: CulturaX

text: «Աղջկա դաստիարակությունը նուրբ եւ բարդ գործընթաց է». Նարինե Սուլթանյանը` կանացիության բանաձեւի եւ դստեր հետ հարաբերությունների մասին - Լուրեր Հայաստանից - Թերթ.am «Աղջկա դաստիարակությունը նուրբ եւ բարդ գործընթաց է». Նարինե Սուլթանյանը` կանացիության բանաձեւի եւ դստեր հետ հարաբերությունների մասին 14:16 • 08.03.19 Կանացիության բանաձեւերը տարիներ շարունակ հեռուստադիտողների համար բացահայտում է «Նանե» հաղորդաշարը։ Tert.am Life-ը նախագծի հաղորդավարուհի Նարինե Սուլթանյանի հետ զրուցել է ինչպես կանանց հուզող հարցերի, այնպես էլ դստեր հետ հարաբերությունների մասին։ Տարիներ առաջ դստեր լույս աշխարհ գալուց հետո Նարինեն թողեց հեռուստատեսային ակտիվ առօրյան եւ կարիերայում երկարաշունչ դադար վերցրեց։ Հաղորդավարուհին անկեղծանում է, որ կյանքի այդ փուլում աշխատանքի մասին չի էլ մտածել, թեեւ վստահ էր, որ վերադառնալու է սիրելի գործի։ «Դա մի նոր շրջան էր` լի նոր էմոցիաներով, որն ուզում էի լիարժեք վայելել, տրվել երեխայիս ժամ առ ժամ մեծանալու գործընթացին` քաջ գիտակցելով, որ այս ակնթարթներն էլ չեն կրկնվի, իսկ աշխատանքը կսպասի»,- ասաց հաղորդավարուհին, որն արդեն հաջողում է համատեղել ընտանեկան կյանքը, հեռուստատեսային հագեցած առօրյան եւ միշտ խնամված ու գեղեցիկ լինելը։ Նարինեն նկատեց, որ դա բարդ է, բայց կարողանում է։ Աղջիկն արդեն դպրոցական է, առանց այն էլ խիտ գրաֆիկին ավելացել են նաեւ տարբեր խմբակները, որոնց հաճախում է դուստրը։ «Հոգսերն ավելի են շատացել, բայց կարողանում եմ օրս այնպես կազմակերպել, որ երեխաս չտուժի, աշխատանքս` նույնպես: Որքան լեցուն է առօրյադ, այդքան շատ բան ես հասցնում»,- համոզված է Նարինեն։ Խոսելով դստեր հետաքրքրությունների մասին` հաղորդավարուհին նշեց, որ աղջիկը հետաքրքրվում է քիմիական փորձարկումներով, ապա ժպիտով ավելացրեց, որ ինքը դարձել է դեղատների եւ գրենական պիտույքների խանութների մշտական հաճախորդը։ Այնուամենայնիվ, առայժմ նա դժվարանում է ասել, թե հետագայում ինչի կբերեն այդ փորձարկումները: Հաղորդավարուհու խոսքով` դուստրը՝ Միլան, դեռ փոքր տարիքից է հետաքրքրություն դրսեւորել ճանաչողական խաղալիքների նկատմամբ, հաճախում է երաժշտական դպրոց, անգլերենի դասընթացների, շախմատի եւ գեղարվեստական մարմնամարզության: Նարինեն անկեղծացավ, որ շատերն իրեն մեղադրում են բալիկին ծանրաբեռնելու համար, բայց ինքը կարծում է, որ երեխային պետք է տալ շատ հնարավորություններ, որպեսզի հասկանա՝ որն է իսկապես իրենը: Հաղորդավարուհի մայրիկը վստահ է՝ յուրաքանչյուր կնոջ համար դստեր ծնունդը Աստծո պարգեւ է, քանի որ ողջ կյանքի ընթացքում ձեռք է բերում իր ամենակարեւոր ընկերուհուն եւ իր շարունակությունը: «Աղջիկը , այսպես ասած, տոնուսի մեջ է պահում մորը։ Աղջկա դաստիարակությունը բավականին նուրբ եւ բարդ գործընթաց է, ինչը կնոջ առաջնային խնդիրն է: Կինն է ձեւավորում դստեր անհատականությունը, կանացիությունը, ինչու չէ, նաեւ բնավորությունը, բայց չմոռանանք տոկունության, ներքին ուժի եւ կամքի մասին: Այս ամենը պետք է լինի կնոջ, մոր առաքելությունը` անկախ ժամանակի թելադրանքից»,- ասաց Նարինեն` ավելացնելով, որ վերջին շրջանում շատ է խոսվում ֆեմինիզմի, կանանց էմանսիպացիայի, գենդերային հավասարության մասին, բայց ինքն ամեն ինչ անում է, որպեսզի Միլան, մեծանալով այս արժեքային համակարգը կրող հասարակության մեջ, երբեք չկորցնի կանացի ճիշտ սկիզբը, կնոջը բնորոշող նրբությունները: Կանանց միամսյակի շրջանակում խոսեցինք նաեւ մարտի 8-ի խորհրդի մասին։ Հաղորդավարուհու համար այն չի փոխվել մանկուց ի վեր՝ հիշում է, թե ինչպես էր մայրիկի համար ամեն տարի բացիկներ պատրաստում եւ գեղեցիկ բարեմաղթանքներ հղում: Նարինեն նկատեց, որ հիմա նույնն ինքն է ստանում դստեր կողմից, ինչն ամենաթանկ նվերն է։ «Այդ փոքրիկ բացիկների մեջ ընթերցում եմ երեխայիս բարեմաղթանքները եւ «ներքին բողոքները», որոնք ապագայում ազդակ են դառնում ինձ համար, կարողանում եմ հասկանալ երեխայիս ներաշխարհը։ Աղջիկս հաճախ է իր ասելիքներն ու ցանկությունները մեզ հայտնում բացիկներով, ինձ սենյակից սենյակ է ուղղորդում, որտեղ ես գրություններ եմ գտնում իմ հաջորդ քայլերի մասին: Հասկացա, որ նա «Քուեստ» խաղի սիրահար է»,- ժպիտով նշեց Նարինեն՝ հավելելով, որ ապրիլի 7-ն ավելի է նույնականացնում մայրության խորհրդի հետ: Հաղորդավարուհին ասաց, որ միամսյակին առանձնակի կարեւորություն չի տալիս, քանի որ կարծում է, որ կինը ամբողջ տարի պետք է լինի ուշադրության, հոգատարության եւ սիրո մեջ: Հաղորդավարուհին, որը տարիներ շարունակ էկրանից խոսել է կանանց հետաքրքրությունների մասին, կարծում է, որ ժամանակի ընթացքում կինն իր հետաքրքրություններով եւ ցանկություններով շատ է փոխվել։ «Իմ դիտարկմամբ` այսօր կանայք ավելի բաց եւ համարձակ են իրենց ինքնաարտահայտման, ինքնադրսեւորման մեջ: Ուրախալի է փաստը, որ նրանք սկսել են ավելի մեծ դեր ու նշանակություն տալ իրենց անձին, հասարակական կյանքին: Բացի այդ, կանայք սկսել են ավելի ուշադիր լինել իրենց առողջության եւ արտաքնի հանդեպ, ինչում բազմիցս համոզվում եմ, երբ շրջում եմ երեւանյան փողոցներով»,- ասաց հաղորդավարուհին: Ըստ Նարինեի` իր օտարերկրյա հյուրերը հաճախ են նշում, թե որքան խնամված եւ կոկիկ են հայ կանայք` անկախ իրենց սոցիալական կարգավիճակից. «Հաղորդման շրջանակներում մենք ստանում ենք բազմաթիվ հեռախոսազանգեր, որոնք փաստում են, որ գեղեցկությունը, առողջությունը եւ հոգեբանի խորհուրդները մշտապես արդիական են կնոջ դինամիկ կենսակերպն ապահովելու համար: Չէ՞ որ ցանկացած անհատի կյանքում տարիների ընթացքում փոխվում են նախապատվությունները, սակայն կան թեմաներ, որոնք հետաքրքիր են կանանց` անկախ տարիքից»: Հաղորդավարուհու հետ զրուցելիս չէինք կարող անտեսել գեղեցիկ լինելու եւ որպես կին ժամանակը ճիշտ կառավարելու իր բանաձեւը։ Ըստ Նարինեի` կինը պետք է որոշի իր առաջնահերթությունները, որոնք կարող են ժամանակի ընթացքում փոփոխվել: «Ժամանակը, երբեմն, մեր դեմ է աշխատում, բայց պետք չէ ինքնանպատակ դարձնել գերկանոնակարգված ապրելակերպը, ի վերջո սա կարող է առողջությանն էլ վնաս հասցնել: Ուղղակի կարելի է սեւեռվել հենց այս պահի առաջնային խնդիրների վրա: Կարծում եմ` «հոգս» բառը պետք է փոխակերպել «կենսակերպ» բառով եւ դրանից կփոխվի կնոջ տրամադրվածությունը»,- ասաց Նարինեն, ապա ավելացրեց, որ ցանկանում է՝ կանայք փորձեն մի քիչ ավելի թեթեւ նայել կենցաղային խնդիրներին եւ կարողանային հաճույք ստանալ թեկուզ ամենափոքր առիթներից: Հաղորդավարուհին վստահ է, որ կենցաղն անհրաժեշտություն է, բայց այն կարող է դուրս գալ կնոջ դեմ, եթե նա չարաշահի դրա դերը. «Շատ դեպքերում կենցաղը կարող է փչացնել զույգի շատ գեղեցիկ սկսված հարաբերությունները: Այդ պատճառով` պետք է չդառնալ դրա գերին, թեթեւ վերաբերվել առօրյա «հոգսերին» եւ աշխատել կյանքը լիացնել ոչ կենցաղային հույզերով»: Նարինեն կարեւորում է խնամքի մասին չմոռանալը, ըստ հաղորդավարուհու, խնամված արտաքինը եւ առողջ մտքերն ամբողջացնում են կնոջ կերպարը եւ ստեղծում անհրաժեշտ ներդաշնակ մթոլորտը:


text: Հայաստանում քարտային բիզնեսի հետ կապված իրավիճակը ես գնահատում եմ որպես բուռն զարգացող - PanARMENIAN.Net PanARMENIAN.Net - Անկանխիկ վճարումներն անպայման եւ անխուսափելի են դառնում Հայաստանի բնակչության համար, դրանց ավելացման մասին հոգ է տանում նաեւ երկրի կառավարությունը: Նոր հաճախորդներ ներգրավելու նպատակով առեւտրային բանկերը կիրառում են տարաբնույթ պրոմո-ակցիաներ` առաջարկելով առավել շահավետ պայմաններ իրենց քարտատերերին: Միաժամանակ այդ բանկերը չեն մոռանում ծառայությունների որակի եւ հուսալիության բարձրացման մասին: Քարտային բիզնեսում միտումների եւ նոր մոտեցումների մասին PanARMENIAN.Net-ի թղթակցի հետ հարցազրույցում պատմել է «Առէկսիմբանկ-Գազպրոմբանկի խումբ» ՓԲԸ-ի գլխավոր տնօրենի տեղակալ Ռուբեն Խաչատրյանը: Ինչպե՞ս եք գնահատում Հայաստանում քարտային բիզնեսի հետ կապված իրավիճակը, զարգացման ո՞ր փուլում է այն գտնվում, ինչպիսի՞ միտումներ են նկատվում: Վերջին տարիներին Հայաստանում քարտային բիզնեսը զգալիորեն զարգացել է, հատկապես վերջին 2-3 տարիների ընթացքում: Ներմուծվել են մի շարք ժամանակակից ծառայություններ եւ տվյալ պահին ընթանում է դրա ակտիվ զարգացում: Անկանխիկ վճարումները դառնում են անպայման եւ անխուսափելի Հայաստանի բնակչության համար, իսկ Հայաստանի կառավարության որոշումը անկանխիկ հաշվի անցնելու մասին ճիշտ եմ համարում, այդ թվում պլաստիկ քարտերով կենսաթոշակային վճարումների գծով: Համոզված եմ, որ այդ բիզնեսը զարգանալու է: Ինչ վերաբերվում է մեր բանկին, ապա 2010-ին 2009-ի համեմատ գործարքների փաստացի աճը կազմել է 100 տոկոս` կազմելով շուրջ 40 մլրդ դրամ, 50 տոկոսով ավելացել է բանկոմատների միջոցով օպերացիաների քանակը: Բանկոմատների միջոցով գործարքների ընդհանուր ծավալն ընթացիկ տարվա առաջին եռամսյակում կազմել է 4.8 մլրդ դրամ 2010-ի 3.8 մլրդ դրամի փոխարեն: Քարտերով գործարքների ընդհանուր ծավալը 2011-ի առաջին եռամսյակում կազմել է 9.3 մլրդ դրամ 2010-ի նույն շրջանի 7.96 մլրդ դրամի փոխարեն: 2011-ի առաջին եռամսյակում 24-25 տոկոսով ավելացել է բանկի կողմից թողարկված եւ ակտիվ կերպով օգտագործվող քարտերի քանակը: Ընդհանուր առմամբ, Հայաստանում քարտային բիզնեսի ներկա իրավիճակը գնահատում է եմ որպես բուռն զարգացող: Նոր միտումների շարքում են` էլեկտրոնային վճարումների ներմուծումը, որոնք տարեց տարի ավելի տարածված են դառնում քարտատերերի շարքում: Պատմեք ընթացիկ քարտային նախագծերի մասին, որոնք բանկը հաջողությամբ իրագործում է: Առաջին հերթին «Առէկսիմբանկ-Գազպրոմբանկի խումբը» մտադիր է ակտիվ մասնակցել թոշակառուների սպասարկմանն ուղղված կառավարության ծրագրին, մարտից զգալիորեն ավելացել է բանկի ծառայություններից օգտվողների թիվը: Հետագայում բանկի ղեկավարության կողմից մեծ ուշադրություն է դարձվելու այդ ծրագրին: Ակտիվ փուլի է մեջ մտել բանկի հաճախորդների համար դիսկոնտային համակարգի ներմուծման ծրագիրը: Այսօր մեր քարտատերերը հնարավորություն ունեն զեղչեր ստանալ 3-25 տոկոսով սպասարակման ավելի քան 120 կետերում: Նախապատրաստական աշխատանքներ են տարվում նոր չիպային քարտերի թողարկումը սկսելու համարո, որոնք մենք նախատեսում ենք ավարտել 2011-ի վերջին: Չիպային քարտերը ժամանակի պահանջն են պաշտպանվածության եւ անվտանգության մակարդակի բարձրացման տեսակետից: Տվյալ պահին մենք գտնվում ենք Visa եւ MasterCard-ի հետ սերտիֆիկացման փուլում եւ արդեն 2011-ի վերջին նախատեսում ենք ձեռնամուխ լինել չիպային քարտերի թողարկմանը: 2011-ից սկսած բանկը ArCa վճարային համակարգի արժեթղթային-անդամ է եւ մոտ ապագայում բանկը ձեռնամուխ է լինում ArCa քարտերի թողարկմանը: Այսպիսով, բանկը դառնալու է երեք վճարային համակարգերի լիարժեք անդամ` միջազգային Visa եւ MasterCard, տեղային ArCa սպասարկման եւ էմիսիայի թույլտվությամբ: Կան նաեւ աշխատավարձային նախագծերի քանակի ավելացման պլաններ, որոնց քանակը 2010-ին 2009-ի համեմատ ավելացել է ավելի քան 2.5 անգամ: 2011-ին նախատեսում ենք ներգրավել նոր նախագծեր տեղային համակարգի կիրառմամբ, այդ ուղղությամբ աշխատանքներն ավարտված են, բանկը տեխնիկապես պատրաստ է, եւ մենք գտնվում ենք համաձայնագրերի ստորագրման փուլում: Քարտային նախագծերի հաջող իրագործման նպատակով շարունակում ենք ավելացնել բանկոմատների թիվը, այսօր բանկն ունի 46 բանկոմատ եւ 148 POS-տերմինալ: Մինչեւ 2011-ի հուլիսը նախատեսվում է ավելացնել բանկոմատների թիվը մինչեւ 56-ի: Ավարտվել են քարտից քարտ շուրջօրյա փոխացնումների ծառայությունների ներմուծման աշխատանքները Ռուսաստանի եւ Հայաստանի միջեւ «Գազպրոմբանկի» եւ «Առէիկսիմբան-Գազպրոմբանկի խմբի» բանկոմատներից: Տվյալ պահին, ճիշտ է, միայն MasterCard համարկարգի քարտերի միջոցով: Այս ուղղությամբ ավարտվում է բանակցությունների գործընթացը Visa վճարային համակարգի հետ: Արդյունքում հաճախորդներն ավելի ակտիվ եւ ավելի քիչ ծախսերով կարող են օգտվել դրամային փոխանցումներից: Բանկն անցկացնում է պրոմո-ակցիաներ, որոնք ուղղված են վաճառքի ծավալների խթանմանը, մասնավորապես, երկու ակցիաների շրջանակներում, որոնք անցկացվում են MasterCard-ի հետ եւ նվիրված են կանանց տոներին, MasterCard ունեցողների թիվը, որոնք թողարկվում են բանկի կողմից, ավելացել է 4000-ով նախատեսված 3000-ի փոխարեն: Բանակցություններ են ընթանում ամառային արձակուրդների ընթացքում ակցիաներ անցկացնելու համար: Մենք ակտիվ աշխատում ենք երկու համակարգերի հետ, ուստի քարտային ակցիաները կրելու են հետեւողական բնույթ: Ի՞նչ սպասումներ ունի բանկը 2011-ի արդյունքներով: Տվյալ պահին բանկը սպասարկում է ավելի քան 25 հազար պլաստիկ քարտեր: Նախատեսում ենք, որ մինչեւ ընթացիկ տարվա վերջ թողարկվող քարտերի թիվն ավելանալու է 30 տոկոսով, առավել եւս, որ բանկը մշտապես բարձրացնում է պլաստիկ քարտերից օգտվելու հասանելիությունը: Մեզ մոտ գործում է առցանց քարտեր պատվիրելու ծառայություն, երբ հաճախորդը ցանկացած պահի կարող է մտնել բանկի կայք, լրացնել հայտը եւ արդեն մեկ օր հետո բանկից վերցնել իր քարտը: Համաձայնվեք, արագ է եւ հարմար:


text: ՀՄԱՅԱԿ ՀՈՎՀԱՆՆԻՍՅԱՆԸ ՑՈՒՅՑ ԿՏԱ ԱՂԲԱՆՈՑԻ ՏԵՂԸ Զինված ուժերի ռազմավարություն. ինչպիսի՞ բարեփոխումների անհրաժեշտություն կա. քննարկում. ՈՒՂԻՂ Մագնուս Կարլսենը դեմ է շախմատի հավակնորդների մրցաշարին Ներքին Կարմիրաղբյուրում տրակտորն ընկել է ձորը. վարորդն արգելափակվել է ներսում Ինչ եղանակային կանխատեսումներ կան առաջիկա օրերի համար Մեկնարկել է հայ-հնդկական միջկառավարական հանձնաժողովի 8-րդ նիստը Նախագահականում կայացավ 3 դատավորների երդմնակալությունը ԱԺ Առողջապահության հարցերի մշտական հանձնաժողովի արտահերթ նիստը. ՈՒՂԻՂ Աժ անկախ պատգամավոր Հմայակ Հովհաննիսյանը խորհրդարանում պատրաստվում է սկսել նոր ստորագրահավաք՝ Ռոբերտ Քոչարյանին իմպիչմենտ հայտարարելու համար: Հայտնի չէ, թե ինչ հիմնավորումով, բայց նա հուսով է, որ այդ ստորագրահավաքին կմիանա նաեւ ԱԺ նախագահ Արթուր Բաղդասարյանը: Հմայակ Հովհաննիսյանի համբերության բաժակը լցվել է այն պատճառով, որ խորհրդարանական մեծամասնությունն արդեն երկորդ անգամ տապալեց պատգամավորի նախաձեռնությամբ հրավիրված արտահերթ նիստը՝ ավանդների` քաղաքացիներին վերադարձի հարցը քննարկելու համար: 2 մլն. 200 հազար ավանդատուների հանդեպ դրսեւորած նմանատիպ վերաբերմունքի պատճառով Հմայակ Հովհաննիսյանը հայտարարեց կոալիցիայի վախճանի մասին, ուստի խորհրդարանի ճեմասրահում նա ծաղկեպսակ դրեց «ի հիշատակ կոալիցիայի»: Այդ փաստը հարց է առաջացրել ԱԺ աշխատակազմի ղեկավարի մոտ, թե ինչպե՞ս է Հմայակ Հովհաննիսյանին հաջողվել ծաղկեպսակով ներս մտնել ԱԺ շենք: Իր հերթին զարմանալով այդ զարմանքից` Հմայակ Հովհաննիսյանն արձագանքեց. «Ինչի՞ Նաիրի Հունանյանը զենքով կարող էր մտնել ԱԺ, ես ծաղիկներով՝ ո՞չ: Այդ սերժանտը, որ ինձ թույլատրեց անցնել, նույնիսկ «չեստ» տալով ներս թողեց: Հեղափոխությունից հետո ես նրան գտնելու եմ: Այդ սերժանտը դառնալու է գեներալ»: Ի դեպ, երեկ, երբ Հմայակ Հովհաննիսյանը ծաղկեպսակ էր դրել ԱԺ-ում, ՀՀԿ խմբակցության ղեկավար Գալուստ Սահակյանն ու պատգամավոր Վլադիմիր Բադալյանը արագորեն ծաղկեպսակի վերեւում փակցրել են Հմայակ Հովհաննիսյանի նկարը: Պարոն Սահակյանն իր արարքը բացատրում է հայկական «ադաթներով». «Ծաղկեպսակը պահանջում է նկար»: Փիլիսոփայորեն մոտենալով այդ փաստին` Հմայակ Հովհաննիսյանն արձագանքում է. «Դա հուսահատության, հուսալքության ճիչ է: Իրենց տեղը պատմական աղբանոցում է: Եւ ժողովուրդն այդ տեղը իրենց ցույց կտա»: Հմայակ Հովհաննիսյանը նաեւ սպառնաց իշխանություններին, որ ինքը 2 մլն. 200 հազար ավանդատուների հետ կմտնի ԱԺ եւ այդ ժամանակ իշխանական վերնախավը կնախանձի նույնիսկ Ասկար Ակաեւին:


text: Եվրո-2020. Պորտուգալիա - Գերմանիա հանդիպման լավագույն ֆուտբոլիստը | NEWS.am Sport - Ամենը՝ սպորտի մասին 23:06 , 19 հունիսի, 2021 Եվրո-2020-ի խմբային փուլի երկրորդ տուրի Պորտուգալիա - Գերմանիա հանդիպման լավագույն ֆուտբոլիստ է ճանաչվել գերմանացիների եւ իտալական «Ատալանտայի» 26-ամյա պաշտպան Ռոբին Գոսենսը, որը դարձել է գոլի եւ գոլային փոխանցման հեղին։ Մյունխենում տեղի ունեցած խաղում Գերմանիայի հավաքականը հաղթել է 4։2 հաշվով։ Գերմանիայի հավաքականը 3 միավորով երկրորդն է եւ 1 միավոր է հետ F խմբի առաջատար, աշխարհի չեմպիոն Ֆրանսիայից, որը երկրորդ տուրում 1։1 հաշվով խաղաց հունգարացիների հետ։ Պորտուգալիան 3 միավորով երրորդն է, Հունգարիան եզրափակում է մրցաշարային աղյուսակը՝ 1 միավոր։ Հունիսի 23–ին անցկացվելիք F խմբի երրորդ տուրում Հունգարիան կմրցի Գերմանիայի, Ֆրանսիան՝ Պորտուգալիայի հետ։ Եվրո–2020, խմբային փուլ, երկրորդ տուր Պորտուգալիա - Գերմանիա՝ 2։4 (Մյունխեն) Կրիշտիանու Ռոնալդու, 35, Դիոգու Ժոտա, 67 – Ռուբեն Դիաշ, 35, ինքնագոլ, Ռաֆայել Գերեյրու, 39, ինքնագոլ, Կայ Հավերց, 51, Ռոբին Գոսենս, 60


text: Կարտոֆիլի միջազգային կենտրոնի փորձը կարտոֆիլի արտադրանքի առաջմղման գործում – «Կարտոֆիլի համակարգ» ամսագիր հիմնական Մարսել գիտություն в Համաշխարհային նորություններ, գիտություն, նորություններ, Թրենդ / միտումները, Տնտեսություն Կարտոֆիլի միջազգային կենտրոնի վերջին ուսումնասիրությունը ուսումնասիրում է PMCA մոտեցման ազդեցությունը շուկայական նորարարությունների խթանման եւ տարբեր արժեքային շղթաների զարգացման գործում ամբողջ աշխարհում: Սկզբնապես կիրառվել է 2000-ականներին Անդերում, PMCA մեթոդը Պերուում սկիզբ դրեց նորարարական գործընթացներին, որոնք հանգեցրին տպավորիչ արտադրանքի զարգացմանը եւ աճեց մի քանի տեղական կարտոֆիլի սորտերի վաճառքը, որոնք քիչ հայտնի էին սպառողներին: PMCA-ի ուժն այն է, որ այն ներառում է անմիջականորեն աշխատել շահագրգիռ կողմերի հետ՝ հասկանալու եւ ուսումնասիրելու արժեշղթայի բոլորի կարիքներն ու մտահոգությունները՝ ֆերմերներից մինչեւ առեւտրականներ եւ շուկայագետներ մինչեւ ընտանիքներ: Հետազոտության համար հեղինակները ուսումնասիրել են ութ լավ փաստագրված դեպքեր, երբ PMCA-ն օգտագործվել է տարբեր միջավայրերում՝ ենթասահարական Աֆրիկայում, Ասիայում, Կենտրոնական Եվրոպայում եւ Լատինական Ամերիկայում: Նրանք պարզել են, որ PMCA-ն լավագույնս աշխատում է բարենպաստ քաղաքական պայմաններում: Թիմը եզրակացրեց, որ համակարգերի մոտեցումների օգտագործումը, ինչպիսին է PMCA-ն, կարող է օգնել գիտահետազոտական եւ զարգացման կազմակերպություններին ավելի լավ արձագանքել շուկայի պահանջներին: Հետազոտության գլխավոր հեղինակ Դագ Հորթոնը նշում է. «Մոտ երկու տասնամյակ շարունակ հետեւելով մեթոդի կիրառմանը, մենք հաճելիորեն զարմացանք՝ իմանալով, որ PMCA-ն այն ժամանակվանից օգտագործվել է արժեքային շղթաներում Աֆրիկայի, Ասիայի, Արեւելյան Եվրոպայի եւ Արեւելյան Եվրոպայի ավելի քան 20 գյուղատնտեսական ապրանքների համար։ Լատինական Ամերիկա, Ամերիկա! » Այս նորարարական մոտեցման մշակմանն ուղղված ջանքերը սկսվեցին Պապ Անդինա տարածաշրջանային ծրագրի շրջանակներում, որը գլխավորում էր CIP-ը: Այս ծրագրի միջոցով PMCA-ն օգնել է կապեր ստեղծել փոքր ֆերմերների եւ մյուսների միջեւ արժեքային շղթայի երկայնքով, ինչպես նաեւ հասնել արժեքավոր շուկաներ թարմ եւ վերամշակված ապրանքների համար, հիմնականում թերագնահատված եւ չօգտագործված տեղական կարտոֆիլի սորտերի: Կենտրոնանալով քաղաքային եւ հետագայում արտահանման շուկաների վրա՝ PMCA-ն ժողովրդականություն է ձեռք բերել Պերուում, եւ նրա շահառուները արագորեն աճել են մինչեւ 100 փոքր ֆերմերների եւ շուկայի գործակալների՝ տեղական կարտոֆիլի հիման վրա մշակված տասնյակ գուրման արտադրանքներով: Այս ցանկը ներառում է եզակի գունավոր տեղական կարտոֆիլի չիփսեր, Անդյան ակնթարթային կարտոֆիլի պյուրե եւ T'ikapapa գուրման կարտոֆիլ, որոնք արժանացել են 000 թվականի World Challenge մրցանակին եւ Ձեռնարկատիրության խթանման համար Կայուն զարգացման նախաձեռնությանը (SEED): 2004 թվականին CIP-ն աշխատել է Անդյան կարտոֆիլի ֆերմերների եւ պերուացի խոհարարների հետ՝ օգնելու բարելավելու տեղական կարտոֆիլի իմիջը եւ օգտագործումը ռեստորաններում: Այսօր Լիմայում տարածված են տեղական կարտոֆիլով ուտեստները։ Հաջողակ PMCA-ն մեծապես հիմնված է բոլոր մակարդակների զարգացման գործընկերների հետ համագործակցության վրա: Հետազոտության համահեղինակ Անդրե Դիվոն ասում է. «Կարեւոր բաղադրիչը արժեքային շղթայի դերակատարների լայն շրջանակի ակտիվ մասնակցությունն է, ներառյալ փոքր արտադրողները, առեւտրային ձեռնարկատերերը եւ համապատասխան ծառայություններ մատուցողները՝ վստահություն ձեւավորելու եւ գործընկերների ուսուցումը խթանելու համար՝ խթանելու նորարարությունը: ամբողջ արժեքային շղթայում: Մենք դա անում ենք՝ կենտրոնանալով համատեղ շուկայական հնարավորությունների վրա եւ խմբային հանդիպումների եւ հանրային միջոցառումների միջոցով, որոնք ներգրավում են շահագրգիռ կողմերի ավելի լայն խումբ համագործակցային նորարարության մեջ»: Գործընկերությունների հաստատումից հետո CIP-ը հեշտացնում է գործընթացը՝ օգնելով շահագրգիռ կողմերին բացահայտել բիզնեսի նորարարությունները եւ տրամադրելով տեխնիկական աջակցություն, որտեղ անհրաժեշտ է արտադրությունը եւ շուկայավարումը բարելավելու համար: Այս աշխատանքը կարող է ունենալ տարբեր ձեւեր, օրինակ՝ բարելավելով վնասատուների եւ հիվանդությունների կառավարումը, բացահայտելով համապատասխան սորտեր եւ համակարգեր՝ սերմերի որակը բարելավելու համար եւ օգնելով շուկայում նոր փաթեթավորման, պիտակավորման եւ բրենդավորման մշակմանը: PMCA-ն հատկապես արդյունավետ է խոցելի խմբերի հետ աշխատելիս: «PMCA-ի կիրառումը արժեշղթաներում օգնել է կանանց եւ երիտասարդներին մասնակցել եւ օգտվել գյուղատնտեսական շուկայավարումից: Արժեշղթայի մյուսների հետ համատեղ բիզնեսի զարգացմանը մասնակցելու հնարավորությունը օգնում է կանանց գրանցել եւ ընդլայնել իրենց բանջարեղենի սերմերի բիզնեսը Կենտրոնական Ուգանդայում», - ասաց Սառա Մայանջան՝ Ուգանդայից CIP հետազոտող: Տեղական պայմաններին համապատասխանող ճշգրտումներով՝ PMCA-ն օգտագործվել է նաեւ Ինդոնեզիայի Արեւմտյան Ճավա քաղաքում կարտոֆիլի արժեշղթաների ամրապնդման համար. սուրճ Սան Մարտինում, Պերու; Ալբանիայում շատ տարածաշրջանային ապրանքներ, ներառյալ խոտաբույսեր, համեմունքներ, ընկույզներ, սունկ եւ ձիթապտղի յուղ: Թեեւ թիմը գոհ է ուսումնասիրության մեջ նշված արդյունքներից, RTB-ի տնօրեն Գրեմ Թիելը կարծում է, որ իրականացման համար ավելի շատ հնարավորություն կա. «Արդյունքները կարող են ավելի լավ լինել, եթե մենք մշակենք արդյունավետ մասշտաբային ռազմավարություն PMCA-ի ավելի լայն օգտագործման համար: Նորարարությունների համապատասխան մասշտաբը, ինչպիսին է PMCA-ն, արդյունավետ լուծում է գյուղատնտեսական հետազոտությունների եւ զարգացման կազմակերպություններին մասնակցությամբ համակարգային մոտեցումների ներդրման երկարամյա խնդրին»:


text: Ռուս խաղաղապահների ներկայությունը Լեռնային Ղարաբաղում կարեւորագույն գործոն է. Փաշինյան Yerevan 24 Ռուս խաղաղապահների ներկայությունը Լեռնային Ղարաբաղում կարեւորագույն գործոն է. Փաշինյան Նիկոլ Փաշինյանը ՌԴ նախագահ Վլադիմիր Պուտինի հետ հանդիպմանը շեշտել է, որ տարածաշրջանում կայունության եւ անվտանգության կարեւոր գործոն են հանդիսանում ռուս խաղապահները: «Ռուս խաղաղապահների ներկայությունը Լեռնային Ղարաբաղում կարեւորագույն գործոն է դառնում տարածաշրջանում կայունության եւ անվտանգության ապահովման համար եւ այդ առումով հույս ունեմ այսօր Ձեզ հետ քննարկել Ձեր տեսակետը մեր տարածաշրջանում, Լեռնային Ղարաբաղում, դրա շուրջ եւ Հայաստանում, ինչպես նաեւ, ընդհանուր առմամբ, մեր տարածաշրջանում անվտանգության համակարգերի ճարտարապետության վերաբերյալ»,- ասել է Փաշինյանը:


text: Արոնյանը մեկ միավորով է ետ մնում առաջատարից՝ Բիլբաոյում անցկացվող «Մեծ սաղավարտ» մրցաշարի ավարտից երկու փուլ առաջ Հայ գրոսմայստեր Լեւոն Արոնյանը հաղթել է հնդիկ Վիշվանաթան Անանդին (աշխարհի գործող չեմպիոն) Իսպանիայի Բիլբաո քաղաքում անցկացվող «Մեծ սաղավարտ» եզրափակիչ մրցաշարի ութերորդ փուլում եւ հայտնվել երկրորդ տեղում։ Մրցաշարի ավարտից երկու փուլ առաջ Արոնյանն ունի 12 միավոր։ Նա մեկ միավորով ետ է մնում մրցաշարի առաջատարից՝ բուլղարացի Վեսելին Տոպալովից, որն ութերորդ փուլում հաղթանակ է տարել նորվեգացի Մագնուս Կառլսենի նկատմամբ (11 միավոր)։ Ուկրաինացի Վասիլի Իվանչուկը պարտության է մատնել ադրբեջանցի Թեյմուր Ռաջաբովին եւ այժմ միավորների հաշվով հավասարվել է Կառլսենի հետ։ Անանդն ու Ռաջաբովն ունեն վեցական միավոր։ Սեպտեմբերի 12-ին անցկացվող իններորդ փուլի զույգերն են՝ Իվանչուկ-Արոնյան, Անանդ-Տոպալով եւ Ռաջաբով-Կառլսեն։


text: ԹԵ ՈՎՔԵՐ ԿԱՐՈՂ ԵՆ ԴԱՌՆԱԼ ՆԱԽԱԳԱՀԻ ՄՐՑԱՆԱԿԻ ՄՐՑԱՆԱԿԱԿԻՐՆԵՐ Մեկնարկում է ՏՏ ոլորտում ՀՀ նախագահի ամենամյա կրթական մրցանակի հայտերի ընդունումը: Այսօր ԵՊՀ-ում մրցանակաբաշխության հանձնաժողովի անդամները հանդիպեցին այն ուսանողների ու աշակերտների հետ, ովքեր կարող են դառնալ այդ մրցանակի հավակնորդներ: Նրանք ներկայացնում էին մրցանակաբաշխությանը մասնակցող կրթական հաստատությունները՝ Երեւանի պետական համալսարան, Երեւանի պետական ճարտարագիտական համալսարան (ԵՊՃՀ), Հայաստանի ամերիկյան համալսարան, Հայ-ռուսական (Սլավոնական) համալսարան, Եվրոպական տարածաշրջանային ակադեմիա, Ա. Շահինյանի անվան ֆիզիկամաթեմատիկական դպրոց, ՀՊՃՀ-ի Երեւանի ավագ դպրոց, «Քվանտ» վարժարան, Երեւանի «Անանիա Շիրակացի» ճեմարան, Գյումրու «Ֆոտոն» վարժարան, Վանաձորի «Էվրիկա» վարժարան, «Մխիթար Սեբաստացի» կրթահամալիր եւ «Այբ» ավագ դպրոց: Արդեն 10 տարի անցկացվող մրցանակաբաշխության նպատակն է տեղեկատվական տեխնոլոգիաների բնագավառում լավագույններին հայտնաբերելն ու խրախուսելը՝ ոլորտի զարգացման նպատակով: Մրցանակակիր կարող են դառնալ այն անձինք, ովքեր ունեն բարձր առաջադիմություն, ակտիվորեն մասնակցում են բնական գիտությունների եւ ՏՏ ոլորտի օլիմպիադաների, գիտական աշխատանքների հեղինակ են, ունեն բազմակողմանի գիտելիքներ եւ այլ տաղանդներ, ինչպես նաեւ ներգրավված են համայնքային ծրագրերում: «Կարող ենք արձանագրել, որ արդյունքներն ավելի քան դրական են եղել, մինչ այժմ ունեցել ենք 300-ից ավելի հաղթողներ: Մենք անընդհատ հետեւում ենք մեր մրցանակակիրներին, եւ հպարտությամբ ասում եմ, որ նրանցից շատերը ապագայում կհամալրեն մեր երկրի ինչպես տնտեսական, այնպես էլ քաղաքական էլիտայի շարքերը»,- կարծում է «Սինոփսիս Արմենիա» ընկերության նախագահ Հովիկ Մուսայելյանը: Այս տարի մրցանակներ են հանձնվելու 7 անվանակարգերում՝ գլխավոր մրցանակ, «Լավագույն ասպիրանտ», «Լավագույն մագիստրանտ», «Լավագույն բակալավր», «Լավագույն սփյուռքահայ ուսանող», «Լավագույն ուսանողուհի», «Լավագույն աշակերտ»: Մրցույթն անցկացվում է երկու փուլով. 1-ին փուլում՝ մայիսի 3-25-ը, տվյալ հաստատությունում ընդունվում են հայտերը, իսկ 2-րդ փուլում հանձնաժողովն անցկացնում է հարցազրույց ընտրված մասնակիցների հետ, որի արդյունքում ընտրվում են հաղթողները: Մրցանակները կհանձնվեն հոկտեմբեր ամսին ՀՀ նախագահի նստավայրում: Հաղթողները կստանան դրամական պարգեւ` մինչեւ 1.200 ԱՄՆ դոլարին համարժեք դրամի չափով: «Անցած տարիներին կատարվել է աշխատանք, որը նպաստել է հանրապետությունում ոլորտի զարգացմանը ոչ միայն կադրերի, այլեւ տեխնոլոգիական առումով: Նախորդ տարիներին մեծագույն բավականություն ենք ստացել այս մրցույթի մասնակիցներից: Մեզ ոգեւորում են մեր ուսանողների հաջողությունները: Կարծում եմ՝ մրցանակաբաշխությունը վաղուց հասել է իր նպատակին»,- նշեց ԵՊՀ ռեկտոր Արամ Սիմոնյանը, ով եւս մրցանակաբաշխության հանձնաժողովի անդամ է:


text: Հին Քվեբեկ - Վիքիպեդիա՝ ազատ հանրագիտարան Arrondissement historique du Vieux-Québec* Ռյու դյու Պետի Շամպլեն Համար vi iv, vi Հին Քվեբեկ կամ Քվեբեկ քաղաքի հին թաղամաս (ֆր.՝ Arrondissement historique du Vieux-Québec), Կանադայի Քվեբեկ ֆրանսախոս քաղաքի պատմական կենտրոնը[1]։ Հին թաղամասն ներառում է Քվեբեկի վերին եւ ստորին քաղաքները։ 1985 թվականին՝ ՅՈւՆԵՍԿՕ-ի 9-րդ նստաշրջանում, Քվեբեկի հին թաղամասը ներառվում է Կանադայում Համաշխարհային ժառանգության օբյեկտների ցանկում։ Այդ դեպքից որոշ ժամանակ անց հին քաղաքը կոչվել է լատինական թաղամաս, սակայն ժամանակակից պատկերացումներով այդ անվանումը վերաբերվում է միայն Լավալի համալսարանի շրջակայքին։ Հին Քվեբեկը քաղաքի հին թաղամասն է։ 1608 թվականին ֆրանսիացի ճանապարհորդ եւ «թագավորական աշխարհագրագետ» Սամյուել դը Շամպլենն այս տեղն ընտրել է Նոր Ֆրանսիայի ամերիկյան գաղութի նահանգապետի նստավայրի կառուցման համար։ Ի սկզբանե այն կարեւոր ռազմաքաղաքական եւ վարչական նշանակություն է ունեցել Նոր Ֆրանսիայի կյանքում։ Հենց այս ժամանակահատվածում էլ ստորին քաղաքը բնակեցվում է առեւտրականներով եւ արհեստավորներով, իսկ վերին քաղաքը՝ կառավարչական պաշտոնյաներով, ազնվականներով եւ հոգեւոր սպասավորներով։ Ռազմական հակամարտությունները լրջորեն խոչընդոտում են քաղաքի հետագա զարգացմանը։ 19-րդ դարի վերջին Քվեբեկի բնակիչները որոշում են քանդել քաղաքի բոլոր ռազմական կառույցներն ու պաշտպանական ամրությունները, սակայն տեղի նահանգապետ Դաֆերինի ջանքերով այս գործողությունը կասեցվում է, իսկ քանդված շինությունները վերակառուցվում են։ Վերջինիս ջանքերի շնորհիվ քաղաքը պահպանում է իր հնաոճ տեսքը եւ 1985 թվականին ներառվում ՅՈւՆԵՍԿՕ-ի Համաշխարհային ժառանգության օբյեկտների ցանկում։ Հին Քվեբեկում գերակշռում են 19-րդ դարի շինությունները։ Դրանցից որոշները կառուցվել են անգամ 17-18-րդ դարերում։ Նշանավոր են քաղաքի ամրոցները, որոնց մարգարիտն է թաղամասի կենտրոնում վեր խոյացող Քվեբեկի ամրոցը։ Պատմական կենտրոնի անբաժանելի մասն են կազմում Ռյու դյու Պետի Շամպլենի, Ռյու Սեն Ժանի եւ Ռյու դե Բոդի առեւտրային փողոցները։ Լինելով Քվեբեկի գլխավոր տեսարժան վայրերից մեկը՝ հին քաղաքը գտնվում է Կանադա ժամանած բազմաթիվ զբոսաշրջիկների ուշադրության կենտրոնում։ Այդ իսկ պատճառով այս թաղամասում կառուցվել են բազմաթիվ հյուրանոցներ, որոնք կրում են ավանդական ճարտարապետության ազդեցությունը։ ↑ «Կանադայի Քվեբեկ քաղաքի պատմական կենտրոնի արվեստի նմուշներն ու պատմամշակութային հուշարձանները»։ Վերցված է 2017-09-28 BNF: 12182193v · LCCN: n2008055009 · VIAF: 137165665 · WorldCat VIAF: 137165665 Վիքիպահեստ նախագծում կարող եք այս նյութի վերաբերյալ հավելյալ պատկերազարդում գտնել Հին Քվեբեկ կատեգորիայում։


text: Սիրահարվելու յոթ նախադրյալ Նմանություն. չնայած, ասում են, որ հակադրությունները ձգում են միմյանց, լուրջ հարաբերությունների համար մարդիկ հաճախ իրենց նմաններին են ընտրում: Իբր՝ ամեն մարդ սիրում է իրեն, իսկ դա նշանակում է՝ նաեւ նրան, ով իր նման է: Փոխադարձ զգացմունք. իհարկե, ինչպե՞ս առանց դրա: Բայց դրանք ոչ միշտ են միաժամանակ առաջանում: Հոգեբանների համոզմամբ՝ գիտակցությունը, որ դուք ինչ-որ մեկին դուր եք գալիս, կարող է ձեզ ստիպել սիրահարվել այդ մարդուն: Գրավչություն. յուրաքանչյուր մարդու մեկ այլ անձի մեջ ինչ-որ բան է գրավում: Ոմանց ավելի շատ դուր է գալիս խելքը, մյուսներին՝ արտաքինը: Սոցիալական ազդեցություն. սա այն է, որը մենք սովորել ենք ընդունելի համարել՝ տարիքը, մշակույթը, դաստիարակությունը: Եթե դուք 25 տարեկան եք եւ ձեզ տարիքով տղամարդիկ չեն գրավում, հազիվ թե կարողանաք սեր գտնել 45-ամյա տղամարդու հետ: Վտանգի գործոն. ուզում եք սե՞ր գտնել: Գնացեք պարաշյուտով թռչելու: Կատակ չէ: Էքստրեմալ իրավիճակում մեկ այլ մարդու հետ համատեղ ապրումները մտերմացնում են եւ օգնում սիրահարվել: Բավարարում. մարդը, որին մենք սիրահարվում եք, բավարարում է մեր որեւէ պահանջմունք: Պարտադիր չէ, որ դա գիտակցաբար լինի: Ենթագիտակցական մակարդակով մենք որոնում ենք նրան, ով կարող է մեր կյանքի որոշակի բացեր լրացնել: Х ֆակտոր. ինչպես հեռուստաշոուում՝ սիրահարվել նշանակում է՝ գտնել նրան, ում մեջ ինչ-որ առանձնահատուկ բան կա, Х ֆակտոր, որը հենց ձեզ է գրավում: Դա կարող է յուրահատուկ հումորի զգացում լինել, ինքնատիպ ժպիտ կամ պարզապես բարի սիրտ: Նյութը՝ Creu.ru-ի Տասնյակ միլիոնավոր ռուբլիներ, 1500 հյուր, Շնուրը, Լեպսը, Լորակը եւ այլ աստղեր. Ռուսաստանում օլիգարխների զավակների հերթական հարսանիքն է տեղի ունեցել Միլիարդատիրոջ ժառանգ Իրինա Չիգիրինսկայան ամուսնացել է Արխանգելսկի նախկին նահանգապետի տեղակալի որդի Ալեքսանդր Միրելիի հետ...


text: Իրավապահները խոչընդոտում են փաստաբանների աշխատանքը | ELA Իրավապահները խոչընդոտում են փաստաբանների աշխատանքը «Իրավունքի Եվրոպա միավորում» իհկ-ի իրավաբաններ, փաստաբաններ Դավիթ Գյուրջյանը եւ Տիգրան Եգորյանը երեկ գիշեր բերման ենթարկված քաղաքացիներին իրավաբանական օգնություն ցուցաբերելու նպատակով գնացել են ՀՀ ոստիկանության Շենգավիթի բաժին: Բերման ենթարկված քաղաքացիներ Գեւորգ Վիրաբյանի, Հակոբ Մկրտչյանի, Մնացական Բալասանյանի հարազատները դիմում են գրել` լիազորելով փաստաբաններին ներկայացնել իրենց բարեկամների շահերը:Տեղեկանալով, որ վերոնշյալ քաղաքացիները գտնվում են ՀՀ քննչական կոմիտեի Շենգավիթի բաժնում, գնացել են այնտեղ եւ ներկայացնելով դիմումները` փորձել են ներս մտնել: Քննչական կոմիտեի աշխատակիցը դիմումները վերցնելով` հեռացել է, եւ քիչ անց վերադառնալով` ասել, որ նշված քաղաքացիները գտնվում են ոստիկանության Շենգավիթի բաժնում եւ ոչ իրենց մոտ: Փաստաբանները հետ են գնացել ոստիկանության Շենգավիթի բաժին, որտեղ նրանց տեղեկացրել են, որ քաղաքացիները իրենց մոտ չեն, այլ քննչական կոմիտեի Շենգավիթի բաժնում: Փաստաբանները ահազանգել են ՄԻՊ գրասենյակ: Այս պահին նրանք հետ են գնացել քննչական կոմիտեի Շենգավիթի բաժին: Ակնհայտ է, որ այս երկու մարմիններից առնվազն մեկը, հնարավոր է նաեւ երկուսը միաժամանակ ստում են` միտումնավոր չհայտնելով քաղաքացիների գտնվելու վայրը, փաստաբաններին տեղից տեղ ուղարկելով եւ այդպիսով զրկելով քաղաքացիներին իրավաբանական օգնություն ստանալու իրավունքից եւ հնարավորությունից


text: «Թաթուլ Ալթունեան»-ի անւան երգի եւ պարի պետական անսամբլը համերգով հանդէս եկաւ Նոր Ջուղայում - «ԱԼԻՔ» Օրաթերթ You are here:Գլխաւոր էջ»Լուրեր»Համայնք»Նոր Ջուղա»«Թաթուլ Ալթունեան»-ի անւան երգի եւ պարի պետական անսամբլը համերգով հանդէս եկաւ Նոր Ջուղայում ՀՀ հիմնադրման 100-ամեակի առիթով կազմակերպւած համերգի մեկնարկը՝ դհոլ-զուռնայի կատարման ուղեկցութեամբ, անսամբլի անդամների մուտքն էր դահլիճ եւ նրան անմիջական յաջորդող նւագախմբի, երգչախմբի ու պարախմբի խանդավառ կատարումները: Յաջորդիւ համոյթի հաղորդավարուհի՝ Մարինէ Մալեանը ողջունելով հանդիսատեսին նշեց, որ «Թաթուլ Ալթունեան» անւան անսամբլը Իրան է ժամանել Թեհրանի Հայ Մշակութային «Արարատ» կազմակերպութեան, «ՀՈՒՍԿ» հաստատութեան եւ Հայ ակումբի համատեղ հրաւէրով եւ շնորհակալական ու երախտագիտութեան խօսք ասաց հրաւէրի եւ Իրանում ելոյթ ունենալու առիթը ընձեռելու առումով եւ նշեց. «Մշակոյթը, որպէս միասնականութեան ամրապնդման եւ Հայաստանի շուրջ համախմբելու գաղափարը սերմանելու լաւագոյն միջոցն է. դուք ապացուցեցիք, որ հայրենասիրութիւնը նախ եւ առաջ գործ է եւ ոչ խօսք»։ Նա յաւելեց. «Աշխարհի հինգ մայրցամաքներն այցելած եւ հազարաւոր սիրտ նւաճած 80-ամեայ անսամբլը, կատարելով իր առաքելութիւնը՝ աշխարհին է ներկայացրել հայկական աւանդական երգն ու պարը, ազգային նւագարանն ու հայկական տարազը»: Երեկոյի ընթացքում անսամբլը հանդէս եկաւ Սայեաթ Նովայի, Արամ Խաչատրեանի, Ալեքսանդր Հեքիմեանի, Առնօ Բաբաջանեանի, Գուսան Շերամի ու այլոց հայկական ժողովրդական ու հայրենասիրական երգ-երաժշտութեան եւ պարային համարների բարձրորակ ու շքեղ կատարումներով, որոնք արժանացան հանդիսատեսի դահլիճը թնդացնող երկարատեւ ծափողջիւններին: Համերգի աւարտին, միութեան Կենտրոնական վարչութեան անունից Մանիա Ղուկասեանը շնորհակալական խօսք ասաց իրականացրած համերգի եւ հանդիսատեսին բարձր տրամադրութիւն հաղորդող կատարումների համար, որից յետոյ թեմակալ առաջնորդի ձեռամբ յուշանւէր յանձնւեց խմբի գեղարւեստական ղեկավար՝ ՀՀ արւեստի վաստակաւոր գործիչ՝ Ժիրայր Ալթունեանին, ով ուրախութիւն եւ հպարտութիւն համարեց արւեստների ու արհեստների քաղաք՝ Սպահանի Նոր Ջուղայում կրկին անգամ ելոյթ ունենալու կապակցութեամբ, ասելով, որ «Թաթուլ Ալթունեան» անւան անսամբլը առաջին անգամ Նոր Ջուղայում համերգով ելոյթ է ունեցել 1944-թւին. նա հպարտութիւն համարեց այն, որ արւեստի եւ մշակոյթի միախառնումից ստացւել է մի գեղեցիկ որակ, որ կոչւում է եղբայրութիւն եւ համատեղ գործունէութիւն: Պրն. Ալթունեանը վերջում շնորհակալութիւն յայտնեց միութեան պատասխանատուներին հոգատար եւ բարի վերաբերմունքի համար: Նշելի է, որ Անսամբլի գեղարւեստական ղեկավարն է ՀՀ արւեստի վաստակաւոր գործիչ՝ Ժիրայր Ալթունեանը, գլխաւոր բալետմայստեր՝ ՀՀ մշակոյթի վաստակաւոր գործիչ Յովհաննէս Խաչիկեանը, տնօրէնը՝ Գրիգոր Ոսկանեանը, իսկ գործիքաւորումի բաժնի ղեկավարն է Էդգար Աւետիսեանը։ Համերգը վայելում էր Սպահանի հայոց թեմի առաջնորդ Տ. Սիփան եպս. Քէչէճեանի հովանաւորութիւնը եւ ներկայութիւնը. ներկայ էին նաեւ քահանայից դասի, Ազգային մարմինների եւ Հայ Դատի յանձնախմբի ներկայացուցիչները, միութեան արտօնատէրեր՝ Թաթուլ Օհանեանը եւ Այլին Մելիքեանը, միութենականներ եւ հոծ թւով հանդիսատես: https://alikonline.ir/news/community/isfahan/item/46709-%C2%AB%D5%A9%D5%A1%D5%A9%D5%B8%D6%82%D5%AC-%D5%A1%D5%AC%D5%A9%D5%B8%D6%82%D5%B6%D5%A5%D5%A1%D5%B6%C2%BB-%D5%AB-%D5%A1%D5%B6%D6%82%D5%A1%D5%B6-%D5%A5%D6%80%D5%A3%D5%AB-%D5%A5%D6%82-%D5%BA%D5%A1%D6%80%D5%AB-%D5%BA%D5%A5%D5%BF%D5%A1%D5%AF%D5%A1%D5%B6-%D5%A1%D5%B6%D5%BD%D5%A1%D5%B4%D5%A2%D5%AC%D5%A8-%D5%B0%D5%A1%D5%B4%D5%A5%D6%80%D5%A3%D5%B8%D5%BE-%D5%B0%D5%A1%D5%B6%D5%A4%D5%A7%D5%BD-%D5%A5%D5%AF%D5%A1%D6%82-%D5%B6%D5%B8%D6%80-%D5%BB%D5%B8%D6%82%D5%B2%D5%A1%D5%B5%D5%B8%D6%82%D5%B4#sigProIdf557a634e0


text: Նիգերիան HSBC բանկին կասկածում է բռնապետ Աբաչիի համար 100 մլն դոլար լվանալու մեջ 21:31 ԵՄ հսկիչ մարմինն սկսել է Danske Bank-ում փողերի լվացման գործի հետաքննությունը 21:26 Մահվան ելքով վրաերթ Երեւանում. հետիոտնը փորձել է փողոցն անցնել արգելապատնեշի վրայով 21:12 Մագիստրոսները պրակտիկա կանցնեն Արարատի մարզում. բուհերի հետ համագործակցության հուշագիր է ստորագրվել 21:11 Huawei-ի հիմնադիրը խոստացել է հաճախորդների մասին տեղեկատվությունը չփոխանցել Չինաստանի կառավարությանը 21:09 Առաջիկայում Լիբանանի վարչապետը կայցելի Հայաստան 20:50 Ամերիկացի օրենսդիրները փորձել են հանգստացնել եվրոպացի դաշնակիցներին 20:30 Սաուդյան Արաբիան աշխարհի եւ տարածաշրջանի չարության կենտրոնն է. իրանցի գեներալ 20:14 Արտախորհրդարանական 10 ուժեր միավորվել են «Նոր Սահմանադրություն» նախաձեռնության շուրջ 20:10 Մակրոնը Զուրաբիշվիլիի հետ հանդիպմանը Ռուսաստանին կառուցողականության կոչ է արել 20:03 Հայաստանում ոստիկանների թվաքանակն ամենացածրն է ԱՊՀ երկրների շարքում Փաշինյանը Դսեղում մասնակցում է Թումանյանի 150–ամյակին նվիրված միջոցառումներին 13:25 Ողբերգական վթար Սարալանջի ճանապարհին. բախվել են 2 Mercedes ու Opel-ը. կա 1 զոհ, 2 վիրավոր (ֆոտո) 13:18 ՌԴ ԱԳՆ-ում ԻՊ վերահսկման շրջանների ընդլայնումն Աֆղանստանում սպառնալիք են համարում ՀԱՊԿ երկրներին 13:16 Քաղաքացին մաքսային կանոնների խախտմամբ փորձել է ոսկյա զարդեր ներկրել Հայաստան 13:16 Աննախադեպ ակցիա «Հայբիզնեսբանկի» կողմից. Mastercard Standard միջազգային վճարային քարտեր 90% զեղչով եւ ավելին Նիգերիայի քննչական մարմինները համաշխարհային խոշորագույն բանկերից մեկին՝ HSBC-ին կասկածում են ավելի քան 100 մլն դոլար լվանալու մեջ երկրի նախկին ռազմական առաջնորդ, գեներալ Սանի Աբաչիի համար (1943-1998): Այս մասին հայտնում է Bloomberg գործակալությունը՝ վկայակոչելով էլեկտրոնային փոստով ստացած երկրի նախագահի օգնական Գարբա Շեխուի հայտարարությունը: «Մեր քննչական մարմինները կարծում են, որ HSBC-ն Ջերսի կղզում, Փարիզում, Լոնդոնում եւ Ժնեւում ավելի քան 100 մլն դոլար է լվացել հանգուցյալ գեներալ Սանի Աբաչիի համար»,- ստացած հայտարարությունից մեջբերում է կատարել Bloomberg-ը: Դրանից բացի, նշվում է, որ բանկին կասկածում են նաեւ երկրի 50 այլ քաղաքացիների՝ կոռուպցիոն ճանապարհով ստացած եկամուտները լվանալու մեջ, որոնց թվում նշվում է սենատոր, ում անունը չի բարձրաձայնվում: Սանի Աբաչին Նիգերիան ղեկավարել է 1993-1998 թվականներին: Նրա մահից հետո երկրում պայքար է սկսվել կոռուպցիայի դեմ եւ գանձարանից յուրացված միջոցների փոխհատուցման համար:


text: Ես աշխատում էի այդ ռեստորանում որպես ավագ բարմեն. hիշում եմ, որ երեք ժամվա համար ռեստորանին վճարվել է մեկ միլիոն դրամ | HAVASTI.info Ես աշխատում էի այդ ռեստորանում որպես ավագ բարմեն. hիշում եմ, որ երեք ժամվա համար ռեստորանին վճարվել է մեկ միլիոն դրամ Գիտեք այս ուշ ժամին դիտեցի Նաիրա Զոհրաբյանի ամպագոռգոռ ելույթը եւ ... ուղղակի ապշած մնացի։ Ճիշտ են ասում էլի, որ սուտ ասելը լավ ստացվի, պետք է առաջնահերթ դու ինքդ հավատաս քո ստին... Նայում եւ հիշում էի 2018 թվականի սեպտեմբեր ամսվա Նորք-Մարաշում գտնվող «Տեսարան» ռեստորանի «Բարգավաճ կուսակցության» առաջադրված քաղաքապետի թեկնածու Նաիրա Զոհրաբյանի քարոզարշավի օրվա ավարտը։ Ես աշխատում էի այդ ռեստորանում որպես ավագ բարմեն։ Հիշում եմ, որ երեք ժամվա համար ռեստորանին վճարվել է մեկ միլիոն դրամ։ Հիշում եմ, որ երբ որ Նաիրա Զոհրաբյանը մուտք գործեց ռեստորան իր «թիմով» հանդերձ, ես մեջից ահագին մարդ ճանաչեցի, որոնք որ բացարձակ կապ չունեին ոչ «Բարգավաճ Հայաստան» կուսակցության հետ , ոչ էլ քաղաքականության հետ առհասարակ! Բնականաբար ինձ մոտ հարցեր առաջացան եւ ես հարցրեցի, թե ինչ կապ ունեն իրենք այդ քարոզչական «թիմում»! Սկզբից չէին ուզում ասել, բայց հետո խոստովանեցին, որ օրեկան իրենց վճարվում է 10.000 դրամ քայլելու եւ «Նաիրա քաղաքապետ» գոռգոռալու համար։ Եվ հիմա ես տեսնում եմ, որ այս տիկինը, ով որ անգամ մի հոգի մարդ չուներ իր կողքին, որը որ անշահախնդիր կգար եւ կքայլեր իր հետ, հելնում է եւ խոսում է, որ իրենք իրենց կուսակցությունով հանդերձ երբեք ոչ մի կապ չեն ունեցել ընտրակաշառք բաժանելու հետ կապված! Տիկին Զոհրաբյան , Հայաստանը շատ փոքր երկիր է, որ Գագիկ Ծառուկյանի պես մարդը հնարավորություն ունենա որեւէ բան անի եւ երկար ժամանակ դա թաքուն պահի! Դրա համար կոչ եմ անում Ձեզ չխայտառակել ինքներդ ձեզ, քանի որ կան մարդիկ, ովքեր որ կարող են ցուցմունք տալ, որ ականատես են եղել ձեր «թիմի» ոգեւորվածության պատճառի մասով!!! Предыдущая запись:«Քոչարյանի իշխանության 10 տարում կառուցվել է այնքան ճանապարհ, որքան կառուցվելու է միայն այս տարի». Գեւորգ Պապոյան Следующая запись: Անահիտ Սիմոնյանը բաժանումից հետո ասես էլ առավել է երիտասարդացել. նա ասես անճանաչելի լինի


text: Նախարարությունը չի պատրաստվում վաճառել Նորքի տուն-ինտերնատի շենքը Իրադարձային 22.03.2021 16:54 47 Աշխատանքի եւ սոցիալական հարցերի նախարարությունից հայտնում են. «Ի պատասխան որոշ մտահոգությունների՝ հարկ ենք համարում տեղեկացնել, որ իրականությանը չեն համապատասխանում մամուլում շրջանառվող լուրերը, թե նախարարությունը պատրաստվում է վաճառել Նորքի տուն-ինտերնատի շենքն ու տարեցներին տեղափոխել թիվ 1 տուն-ինտերնատ։ Տարեցները խնամվում եւ կշարունակեն խնամք ստանալ՝ յուրաքանչյուրն իր հաստատությունում։ Նախարարության ընթացիկ բոլոր ջանքերն ուղղված են հաստատությունների պայմանների էական բարելավմանը՝ նպատակ ունենալով հնարավորություններ ստեղծել նաեւ տարեցների զբաղվածությունն ապահովելու համար»։


text: Մարել է փոխվարչապետերի աստղը Մարել է փոխվարչապետերի աստղը 21:25 - 25/սեպտեմբերի/2018 «Փաստ». Էրիկ Գրիգորյանը կարող է հրաժեշտ տալ նախարարի պաշտոնին «Հրապարակ» Էլիտար հարսանիքներ են սպասվում Քաղաքական այս պիկին, երբ ուժերի դիրքավորման, կայունացման, ինչպես նաեւ մրցավազքի շրջան է, մի տեսակ մարել է փոխվարչապետերի աստղը, կարելի է ասել՝ նրանք երկրորդ պլան են մղվել: Լուսանցքից դուրս է ընկել թե՛ շռայլությունների սիրահար առաջին փոխվարչապետ Արարատ Միրզոյանը, թե՛ նույն հակումներն ունեցող Տիգրան Ավինյանը: Լուսանցքի ներսում երբեք չի էլ եղել ԲՀԿ քվոտայով փոխվարչապետ դարձած Մհեր Գրիգորյանը: Այս շրջանում զուսպ գործողությունների քաղաքականություն որդեգրած փոխվարչապետերը թերեւս այդքան էլ ճիշտ ուղու վրա չեն գտնվում: Բանն այն է, որ այնքան են «զսպվել», որ կասկածի տակ կարելի է առնել անգամ իրենց պաշտոնների անհրաժեշտությունը: Իր ուսերին խորհրդարանի լուծարման բեռը վերցրած Արարատ Միրզոյանն այս ընթացքում այդ թեմայով միայն թույլ, մի փոքր էլ պաթետիկ ելույթներ է ունեցել, դե իհարկե՝ նաեւ չի մոռացել ԶԼՄ-ներին նախապես նախատել, թե՝ «հեսա վրա կտան» (իբր, մի այնպիսի լուրջ քաղաքական ֆիգուր է ինքը, որ բոլորիս ուշադրության կենտրոնում է, թե ինչ կանի): Նրանց այս լռությունը թույլ է տալիս հավատալու այն պնդմանը, թե վարչապետ Փաշինյանն անձամբ զգուշացրել է` «խելոք մնալ», քանի որ իրար հերթ չտալով՝ ընկնում են սկանդալների մեջ՝ այդկերպ միայն վնասելով «շեֆին»: Իսկ ինչպիսին էինք պատկերացնում մենք փոխվարչապետերին. լիդերներ, ովքեր անձնական խարիզմայի եւ քաղաքական հոտառության շնորհիվ իրենց հետեւից հանրությանը կտանեին: Մարդիկ, ովքեր արդարացված կփորձեին անցնել Փաշինյանին եւ առավել մեծ ժողովրդականություն, սեր կվայելեին, եւ վերջապես՝ մարդիկ, ովքեր իրենց կուրացիային հանձնված ոլորտները կակտիվացնեին եւ կզարգացնեին:


text: Պետական գույքի կառավարման վարչությունը տարին ամփոփում է ձեռքբերումներով | Finport.am Չորեքշաբթի, 21 Դեկտեմբերի 2016 17:18 Արմինֆո. 2016 թ. ընթացքում պետական գույքի օտարումից ստացված միջոցները կազմել են 6 մլրդ 859մլն դրամ՝ 2015 թ. ցուցանիշների համեմատ ավելացել են 4 մլրդ 422 մլն դրամով: Այդ մասին ասվում է ՀՀ կառավարությանն առընթեր Պետական գույքի կառավարման վարչության մամուլի ծառայության հաղորդագրության մեջ: Աղբյուրի համաձայն, պետական գույքի մասնավորեցումից ստացված միջոցները կազմել են շուրջ 50մլն դրամ: Անցյալ տարվա ցուցանիշը գրեթե նույնն է: Պետական գույքի վարձակալությունից 15.12.2016թ. դրությամբ, փաստացի պետական բյուջե է մուտքագրվել 221մլն 227 հազ. դրամ՝ նախատեսված 192 մլն 400հազարի փոխարեն:ՀՀ պետական սեփականություն հանդիսացող շենք- շինությունների տանիքներին ու ձեղնահարկերում կապի սարքավորումների տեղակայման եւ սպասարկման պայմանագրերից փաստացի մուտքագրվել է 83մլն 944 հազ. դրամ: Անցած տարի փաստացի մուտքագրվել էր 61մլն 871 հազ. դրամ, որն այս տարի գերազանցվել է 36%-ով: 2016 թվականին հարուցված դատական հայցերի ու բանակցությունների արդյունքում պետական բյուջե է վերադարձվել 18մլն 844 հազար դրամ, որից՝ 15մլն 462 հազ. դրամ՝ մասնավորեցման, 3մլն 381 հազ. դրամ վարձակալական գործերով: Առաջիկայում պետական գույքի մասնավորեցման նոր ծրագիր կկազմվի` նոր ընկերություններ ընդգրկելու նպատակով: Ծրագրային մասնավորեցումը նոր ներդրումների ներգրավման եւ աշխատատեղերի ստեղծման հնարավորություն կընձեռի:


text: Եվրամիությունը բացում է ազատ երթեւեկի ճանապարհն Ուկրաինայի ու Վրաստանի համար | Orer News Site Եվրամիությունը բացում է ազատ երթեւեկի ճանապարհն Ուկրաինայի ու Վրաստանի համար 08 դեկտեմբերի, 2016 | 14:54 Այսօր ի վերջո Եվրամիությունը որոշում կայացրեց առանց մուտքի արտոնության` վիզայի, երթեւեկության իրավունք տրամադրել ՈՒկրաինայի ու Վրաստանի քաղաքացիներին։ Մի կողմից, դրա ձգձգումը դժգոհություն էր առաջացրել Մոսկվայից հեռանալու ճիգեր գործադրող այս պետություններում, մյուս կողմից, Եվրամիության ղեկավարներն հեշտությամբ չէին կարող նման որոշում կայացնել` նախորդ տարի Մերձավոր Արեւելքից ու Աֆրիկայից ավելի քան մեկ միլիոն փախստականների Եվրոպա մուտք գործելուց հետո ձեւավորված ճգնաժամի պայմաններում։ Այսօրվա որոշումն առաջին քայլն է, այն դեռեւս պետք է պաշտոնապես հաստատվի կառույցի անդամ բոլոր պետությունների ու Եվրամիության խորհրդարանի կողմից։ Վրաստանի 3.7 միլիոն բնակչությունն այնպիսի մեծ տագնապ չէր առաջացնում Եվրամիության պաշտոնյաների շրջանում, ինչպես մոտ 45 միլիոնանոց ՈՒկրաինան, որը ոչ միայն աշխարհագրականորեն մոտ է Եվրամիությանը, այլ նաեւ հակամարտության մեջ է Ռուսաստանի հետ։ Ուստի, որոշման մեջ դրույթ կա, համաձայն որի Եվրահանձնաժողովը կամ առանձին անդամ պետություններ արագորեն կկասեցնեն արտոնությունն ինն ամսով, եթե կտուկ աճի Եվրամիությունում քաղաքական ապաստան ստանալու ՈՒկրաինայի կամ Վրաստանի քաղաքացիների դիմումների քանակը, կամ շատ լինեն այդ երկրների քաղաքացիների կողմից մուտքի պայմանների ու մնալու ժամանակի խախտումները։ Այսօր, երկարաձգված մեկ այլ որոշմամբ հեշտացվել է նաեւ Թուրքիայի քաղաքացիների մուտքը Եվրամիություն, ի պատասխան կառույցը պահանջել է Թուրքիայից արգելափակել փախստականների մուտքը եվրամիություն իր տարածքի միջոցով։


text: Ինչո՞ւ է Թուրքիան խուճապի մատնւել - «ԱԼԻՔ» Օրաթերթ You are here:Գլխաւոր էջ»Լուրեր»Ազգային»Դաշնակցական մամուլ»Ինչո՞ւ է Թուրքիան խուճապի մատնւել Թուրքիայի նախագահ Ռեջեբ Թայիբ Էրդողանը սխալ է համարել սեպտեմբերի 25-ին Իրաքեան Քուրդիստանի անկախացման հանրաքւէ անցկացնելու որոշումը։ Էրդողանը յայտարարել է, թէ իրենք հանդէս են գալիս Իրաքի տարածքային ամբողջականութեան օգտին եւ հանրաքւէի անցկացումը որակել է սպառնալիք միացեալ Իրաքի համար: Պաշտօնական Անկարան աւելի մտահոգ է Իրաքի տարածքային ամբողջականութեան պահպանման հարցում, քան նոյնիսկ Իրաքն ինքը: Թէեւ իրաքեան քրդերի հանրաքւէին բացասաբար են վերաբերւում նաեւ ԱՄՆ-ն, Իրանը, Գերմանիան, սակայն Թուրքիայի անհանգստութիւնը, որը վերջին երեք օրերին արտայայտւել է իշխաբնութեան ամենաբարձր բոլոր մակարդակներով, աւելի շատ յիշեցնում է խուճապայնութիւն: Դա ունի օբիեկտիւ պատճառներ: Քրդական պետականութեան կազամաւորումը նրա սահմանների անմիջական հարեւանութեամբ լրջագոյն սպառնալիք է Թուրքիայի անվտանգութեանն ու տարածքային ամբողջականութեանը, որովհետեւ այն կարող է անջատողականութեան լուրջ խթան դառնալ Թուրքիայի քրդերի համար: Սեփական երկրում քրդական էթնոսին պատերազմ յայտարարած թուրքական իշխանութիւնները պարզապէս կարող են յայտնւել հարաւ-արեւելեան շրջաններում, որոնք պատմական Հայաստանի տարածքներն են, կորցնելու կամ առնւազն այնտեղ վերահսկողութիւնն ու կառավարումն աստիճանաբար կորցնելու վտանգի առջեւ: Իրաքում Քրդական պետութեան ստեղծումը, որը, անկախ ժամկէտներից, այլեւս թւում է անփուսափելի, կարող էր Թուրքիայի համար լինել փրկօղակ, այն իմաստով, որ դա պատրւակ կը դարձնէր իր ներսում քրդական անջատողականութիւնը ճնշելու կամ դէպի Քուրդիստան այդ տարրի արտագաղթը խթանելու համար, եթէ չլինէր մի կարեւոր գործօն: Խնդիրն այն է, որ չնայած ԱՄՆ-ն պաշտօնապէս դէմ է հանդէս գալիս Քուրդիստանի անկախացման հանրաքւէին, սակայն հակաահաբեկչական պայքարի քողածածկոյթի ներքոյ ակտիւ սպառազինմամբ եւ ֆինանսաւորմամբ նպաստում է Մերձաւոր Արեւելքում քրդական գործօնի ուժեղացմանը եւ կոնսոլիդացմանը: Գլոբալ իմաստով Քուրդիստանի ստեղծումը հանդիսանում է ԱՄՆ-ի՝ Մերձաւոր Արեւելքի նոր քարտէզագրման քաղաքականութեան գործիքներից մէկը: Չնայած Վաշինգտոնն ու Անկարան շարունակում են հանդէս գալ ստրատեգիական գործընկերների կարգավիճակում, սակայն նրանց միջեւ վստահութեան լրջագոյն դեֆիցիտ է առաջացրել Թուրքիան տարածաշրջանային գերտերութիւն դարձնելու, Վաշինգտոնից լիարժէք անկախ պետութիւն դարձնելու, Ռուսաստանի հետ տնտեսակա-քաղաքական եւ ռազմավարական կապերն ամրապնդելու Թայիբ Էրդողանի քաղաքականութիւնը: Այդ ճգնաժամը հրապարակաւ ցուցադրեց ԱՄՆ-ի նախագահ Դոնալդ Թրամփը՝ Սաուդական Արաբիայում մուսուլմանական երկրների համաժողով անցկացնելու եւ Թուրքիայի բարեկամ Կատարի դէմ արաբական երկրների կողմից սկսւած արշաւին բացայայտ աջակցութիւն յայտնելով: Անկարայում հրաշալի հասկանում են, որ այս միտումներն ի վերջոյ կարող են հանգեցնել հէնց քրդական գործօնի միջոցով Թուրքիայի մասնատումը նոր Մերձաւոր Արեւելքի վերաձեւման ամերիկեան ռազմավարութեան մաս դարձնելուն: Միւս կողմից Իրաքեան Քուրդիստանի ստեղծումը էականօրէն թուլացնելու է Թուրքիայի Անկարայի ազդեցութիւնը Իրաքում եւ հսկայական պատնէշ է գոյացնելու Էրդողանի ծաւալապաշտական, նէոօսմանականութեան պլանների առջեւ: 2015 թ. Թուրքիան, խախտելով Իրաքի սահմանների անձենմխելիութիւնը եւ առանց Բաղդադի համաձայնութեան, զօրախումբ մտցրեց Իրաք, որը տեղակայւեց Հիւսիսային Իրաքի Նայնաւա նահանգի Բաշիքա շրջանում՝ իսլամիստական ծայրայեղական խմբաւորումների դէմ պայքարում տեղական ժողովրդական ուժերին նախապատրաստելու պատրւակով: Այդ զօրախումբը փաստացի կարելի է համարել Թուրքիայի ապօրինի ռազմաբազան Իրաքում, որով Անկարան լուծեց Իրաքում ռազմական ներկայութիւն ապահովելու եւ այն քաղաքական գործիք դարձնելու խնդիրը: Իրաքյան Քուրդիստանի ստեղծումը կը ստիպի լրջագոյն վերանայումներ կատարել այս քաղաքականութիւնում, եթէ Անկարան չի ցանկանում Սիրիայի, Թուրքիայի քրդերից բացի խնդիրներ ունենալ նաեւ Իրաքեան քրդերի հետ, որոնց հանդէպ վերաբերմունքը եղել է յարաբերականօրէն բարիդրացիական: Իրաքեան քրդերի դէ իւրէ անկախութեան ձեռբերումն Անկարայի համար խնդրահարոյց է նաեւ ԼՂ հիմնահարցի համատեքստում, քանի որ այն ամրապնդելու է ազգերի ինքնորոշման սկզբունքի առաջնահերթութիւնը եւ լրացուցիչ լեգիտիմութիւն է հաղորդելու արդէն ձեռք բերած անկախութիւնը միջազգայնօրէն ճանաչելի դարձնելու արցախահայութեան պահանջին: Այս գործօններով պայմանաւորւած՝ Անկարան կը փորձի քաղաքական գործիքակազմով ամէն ինչ անել Իրաքեան Քուրդիստանի անկախութեան հանրաքւէին խանգարելու համար, թէեւ իրաւական առումով դրան որեւէ կերպ ազդելու լծակ չունի: Այս հիմնահարցը կը նպաստի նրան, որ Թուրքիան կը փորձի ժամանակաւորապէս դադարեցնել Իրաքի եւ յատկապէս Իրանի հետ իր դիրքային հակամարտութիւնը: Քրդական հարցի շրջանակում Թեհրանը եւ Անկարան վերածւում են ժամանակաւոր գործընկերների: Խնդիրն այն է, որ ամենեւին չի բացառւում՝ Իրաքում քրդական պետութեան ստեղծումը եւս Իրանի դէմ եւ Իրանի շուրջ ապակայունութեան օղակ ստեղծելու նոր նախաձեռնութիւն է: Չպէտք է մոռանալ, որ Իրանի՝ հիմնականում հէնց Թուրքիայի եւ Իրաքի սահմանակից 5 նահանգներում կոմպակտ բնակւում է տարբեր տւեալներով 5-ից 10 մլն. քուրդ: Յամենայն դէպս իսկապէս տարօրինակ է, որ Քուրդիստանի ղեկավարութիւնը յանկարծակի հէնց Իրանի ու Թուրքիայի համար այս աննպաստ ռեգիոնալ-քաղաքական իրադրութեան պայմաններում որոշեց անցկացնել հանրաքւէն՝ օգտւելով առաջին հերթին դրան խանգարելու Բաղդադի անկարողութեան գործօնից: Ինչեւէ, այս գործընթացն ուղղակիօրէն առնչւելու է նաեւ Հայաստանի շահերին: Անհրաժեշտ է չափազանց լուրջ ու խորքային վերլուծութեան ենթարկել դրա բացասական եւ հնարաւոր դրական հետեւանքները, որովհետեւ ամէն ինչ այդքան էլ միանշանակ չէ: Զուտ արտաքուստ տպաւորութիւնն այնպիսին է, որ քրդական պետութեան ստեղծումը ի յայտ է բերում տարածաշրջանային նոր խաղացող, որը սահմանափակում է Թուրքիայի դերակատարութիւնը եւ խթանում ներքին տրոհման պրոցեսն այս երկրում: Բացի դրանից Քուրդիստանի անկախացումը միանշանակ ծառայում է ԼՂՀ-ի միջազգային ճանաչման գործընթացին: Սակայն միւս կողմից Իրանի շուրջ օղակի սեղմումը, Իրանին նոր հնարաւոր հակամարտութեան մէջ ներքաշման ռիսկը եւ յատկապէս Իրան-Թուրքիա համագործակցութեան առարկայացումը բացարձակապէս չեն բխում Հայաստանի շահերից, որքան էլ վերջիններս երկարաժամկէտ բնոյթ չունեն:


text: 22. ՔՐՋԻ ԲԱԶԱՐ | ՀՈՎՀԱՆՆԵՍ ԳՐԻԳՈՐՅԱՆ «ՔՐՋԻ ԲԱԶԱՐ»-ի սրահում տեղի ունեցավ Հայաստանի երկրորդ պետական լեզվի շնորհանդեսը: Նշվեց, որ ռուսերենը երկրորդ պետական լեզու է դառնում Ռուսաստանին մեր ունեցած գազի պարտքի դիմաց: Հաշվի առնելով այն հանգամանքը, որ գազի դիմաց զգալի պարտքեր ունենք նաեւ Թուրքմենստանին, ծրագրվում է մինչեւ տարեվերջ Հայաստանի երրորդ պետական լեզու ընդունել թուրքմեներենը: Ձեզ ենք ներկայացնում Մաեստրոյի ելույթը շնորհանդեսի ժամանակ: Ե՞ՐԲ Է ԳԱԼՈՒ ԱՆՏԱՌԱՊԱՀԸ Եթե աշխարհում ինչ-որ բան մոտենում է ավարտին, ապադա նշանակում է, որ այդ ինչ-որ բանն ինչ-որ ժամանակ սկսվել է: Ահա այսպես սկսվել են նոր դարն ու հազարամյակն ու հետեւողականորեն մոտենում են իրենց ավարտին: Հետո ի՞նչ, կասեք դուք: Ահա այս «հետո ինչն» էլ առիթ դարձավ, որպեսզի հայ ժողովուրդն ըստ իր նախկին սովորության կիսվի երկու մասի: Նախ, ճշտենք, թե ինչ սովորության մասին է խոսքը. եթե աշխարհի քաղաքակիրթ ժողոնուրդներն առանց բացառության յոլա են գնում ընդամենը մեկ գրական լեզվով, ապա հայ ժողովրդին անպայման երկուսն է հարկավոր: Սա դեռ ոչինչ, չափազանվ դժբախտ կհամարեինք ինքներս մեզ, եթե չունենայինք երկու ուղղագրություն: Մինչ բոլոր քրիստոնյա ազգերը կարողանում են իրենց կրոնական պահանջմունքները բավարարել ունենալով ընդամենը մի կաթողիկոս, ապա դա մեզ համար անհնար է, մեր ժողովրդին երկու կաթողիկոս է հարկավոր: Եթե աշխարհի ժողովուրդների գերակշիռ մասը ճիշտ է համարում խաղաղ ու թրջանիկ գոյատեւումը մեկ միասնական տարածքոում, կոչվելով մեկ միասնական անունով՝ ասենք, ֆրանսիացի, գերմանացի, իսպանացի կամ ռուս, ապա մեր պարագայում դա անթույլատրելի է. ընդառաջ գնալով մեր բնավորությանը, ճակատագիրը մեզ միշտ կիսել է երկու մասի՝ նախ Պարսկաստանի ու Բյուզանդիայի միջեւ եւ ապա՝ Թուրքիայի ու Ռուսաստանի, ասել է, թե սոսկ հայ կոչվելը մեզ համար չափազանց քիչ է, մենք պետք է կամ պարսկահայ ու բյուզանդահայ լինենք, կամ թուրքահայ ու ռուսահայ, կարճ ասած՝ րեւմտահայ եւ արեւելահայ... Հետո, հայտնի է, ճակատագիրն առավել դաժան գտնվեց՝ սփյուռքահայ ու հայաստանահայ կոչվեցինք... Եթե դարձյալ շարունակելու լինենք համեմատության եզրեր որոնել աշխարհի քաղաքակիրթ ժողովուրդների հետ (ինչո՞ւ միայն քաղաքակիրթ), ապա իսկույն աչքի կզարնի տարբերությունը.- եթե նրանց ձեեռք է տալիս մեկ միասնական պետություն ունենալու գաղափարը, ապա մենք, ըստ ձեւավորված սովորության կայացնում ենք երկուսը՝ հայաստանյան եւ ղարաբաղյան: Իսկ դա նշանակում է, որ, ի հեճուկս մյուս պետությունների, ունենք երկու նախագահ, երկու վարչապետ, երկու ԱԺ նախագահ, երկու մայրաքաղաք, երկու բյուջե, բյուջեի երկու ճեղքվածք, երկու գործազրկություն, երկու ինֆլյացիա, սարսափելին այն է, որ նաեւ երկու կաշառակերություն... Այսքան «երկու» -ներից հետո ինչպե՞ս կարող էինք յոլա գնալ ընդամենը մի պետական լեզվով... Եվ պիտի ցնծությամբ նշենք, որ մեր կրթության նախարարությունը, ուր երկու աշխատակցին բաժին է ընկնում մի կրթություն, իսկ նախարարության գրեթե բոլոր աշխատակիցները , չնչին բացառությամբ, տառաճանաչ են, ահա այս նախարարությունը, որոշել է լրացնել վերոհիշյալ բացը եւ համաշխարհային կրթական համակարգում առաջին անգամ (չենք կասկածում, որ նաեւ վերջին) անցնել երկլեզու կրթության – դասերը միաժամանակ վարել հայերեն եւ ռուսերեն: Ասենք դասի առաջին տասը րոպեն՝ հայերեն, մյուս տասը րոպեն՝ ռուսերեն... եւ այսպես շարունակ մինչեւ, որ ինչպես հայտնի անեկդոտում է կատարվում, գա անտառապահն ու բոլորին ռադ անի նախարարությունից... Բայց սա ընդամենը սկիզբն է. անգլերենի ճնշման տակ Ռուսաստանում վերացման եզրին կանգնած ռուսաց լեզուն փրկելու նպատակով Պուտինը դիմել է մեր նախագահին որպես հիշատակ ռուսաց լեզուն պահպանել գոնե Հայաստանում՝ դարձնելով երկրորդ պետական լեզու: Սրա միակ դրական կողմը մեզ համար այն է, որ երկրորդ պետական լեզվի շնորհիվ մենք կկարողանանք ի վերջո բավարարել մեր սփյուռքահայ մտավորականների պահանջը՝ հին ուղղագրությունը վերականգնելու առումով – առաջին պետական լեզուն կթողենք նույնը, իսկ երկրորդի ուղղագրությունը կփոխենք դասականի... Ռուսախոսների համար սկզբում, անշուշտ, մի քիչ դժվար կլինի, բայց հետո քիչ-քիչ կվարժվեն:


text: Երեւան, 24.05.2018, 17:57, «Նախնական տվյալների համաձայն՝ սեպտեմբերի 6-ին . ժամը 00.15-ին, մետրոպոլիտենի տարածքում հերթական գիշերային պլանային գծային աշխատանքներ իրականացնելիս ժամանակ տնտեսական գնացքի մեքենավարը նշված գնացքով վրաերթի է ենթարկել 1979թ. ծնված տղամարդուն, ով նույնպես նույն մետրոպոլիտենի աշխատակից է։ Վերջինս ստացած մարմնական վնասվածքներից մահացել է»,- հայտնեցին քննչական կոմիտեից։


text: 190 դպրոցի հետնամասից 26-ամյա երիտասարդը հրազենային վնասվածքով տեղափոխվել է հիվանդանոց | mnews Ինչպես հայտնում է Shamshyan.com-ը, հիվանդանոց է մեկնել ոստիկանության Մալաթիայի բաժնի օպերատիվ խումբը՝ բաժնի պետ Իգոր Մեսրոպյանի գլխավորությամբ: Ոստիկանները պարզել են, որ վիրավորը Հարավ-Արեւմտյան թաղամասի բնակիչ, 26-ամյա Գագիկ Ա.-ն է: Մինչ բժիշկները վիրավորին օգնություն էին ցուցաբերում, Մալաթիայի ոստիկանները պարզել են, որ նույն օրը՝ ժամը 21:30-ի սահմաններում, Հարավ-Արեւմտյան Բ2 թաղամասում գտնվող թիվ 190 դպրոցի հետնամասում, անհայտ անձը վիճաբանել է Գագիկ Ա.-ի հետ, ձեռքերով ու ոտքերով հարվածել նրա մարմնի տարբեր մասերին, ապա սուր կտրող-ծակող առարկայով հարվածել ազդրին: Փաստի առթիվ ոստիկանության Մալաթիայի բաժնի հետաքննչական բաժանմունքում նյութեր են նախապատրաստվում: Ոստիկանությունը պարզում է նաեւ «Աստղիկ» բժշկական կենտրոնի հայտնած տեղեկությունը՝ արդյոք Գագիկ Ա.-ն հրազենային վնասվածք ստացել է, թե ոչ: Նախորդ հոդվածըԳյումրու բուժկենտրոնի մեկուսացման մեջ գտնվող անձնակազմի թեստի արդյունքները բացասական են


text: Պակիստան - ԵՄ թղթակից Որպես «կանաչ խթան» ՝ Պակիստանը վիրուսազերծ աշխատողներին ձեռնամուխ է եղել ծառատնկման աշխատանքներին: Governmentրագիրը ստեղծել է ավելի քան 63,600 աշխատատեղ, ըստ պետական պաշտոնյաների: ... #Pakistan մագնատը համաձայնում է հանձնել £ 190 միլիոն ֆունտ ստերլինգ ՝ Մեծ Բրիտանիայի հետաքննությունը կարգավորելու համար Պակիստանի անշարժ գույքի մեծահարուստ Մալիկ Ռիազ Հուսեյնը (նկարում) համաձայնել է հանձնել 190 միլիոն ֆունտ ստեռլինգ Բրիտանիայում ՝ բրիտանական հետաքննությունը կարգավորելու վերաբերյալ, թե արդյոք ... Դուշանբեի գագաթնաժողովը, որը Տաջիկստանի մայրաքաղաքում կկայանա հունիսի 15-ին, փոխգործակցության եւ վստահության ամրապնդման միջոցառումների համաժողովի ջանքերի շարունակությունն է ... Եվրոպական արժեքները, որոնք վերաբերում են Պակիստանի օգտին առեւտրային նախասիրությունների օգտագործմանը (ab): 1971 թվականին Եվրոպական համայնքը ներմուծեց «Նախընտրանքների ընդհանրացված սխեմա» (GSP) ՝ առեւտրի սուբսիդիա ՝ այն առաջարկելով 176 երկրների: 2012-ին, հետեւյալ ... Ավելի քան € 44 մլն ֆինանսավորման օգնել մարդկանց կարիք #Afghanistan, #Iran եւ #Pakistan Եվրահանձնաժողովը հայտարարել է ավելի քան 44 միլիոն եվրոյի մարդասիրական օգնության մասին ՝ Հարավ-Արեւմտյան եւ Կենտրոնական Ասիայում կարիքավոր մարդկանց օգնելու համար, ովքեր շարունակում են բախվել ... Borders4 տարի առաջ Ring Պակիստանի #migrant մաքսանենգների հետապնդվել Գերմանիայի, Հունգարիայի, Իտալիայի եւ Սլովենիայի իրավապահ մարմինները, ամուր համագործակցելով Եվրոպոլի միգրանտների մաքսանենգության եվրոպական կենտրոնի հետ, ապամոնտաժել են կազմակերպված հանցավոր խմբավորումը, որը կազմակերպել էր ...


text: Գլխավոր » Breaking Travel News- ը » AITA- ի ղեկավար. Իրանը ցանկանում է «հավասարակշռել տուրիստական հոսքերի տեմպերը» Թուրքիայի հետ Իրանական ճանապարհորդական գործակալությունների ասոցիացիայի ղեկավարը շեշտել է Իրանի եւ Թուրքիայի միջեւ տուրիստական հոսքերի տեմպերի հավասարակշռություն ձեռք բերելու անհրաժեշտությունը: «Իրանը մտադիր է հավասարակշռություն հաստատել Թուրքիայի հետ զբոսաշրջային հոսքի շարժման հարցում», - ասել է Հորմաթոլլա Ռաֆիեին Թուրքիայի տուրիստական գործակալությունների ասոցիացիայի ղեկավար Ֆիրուզ Բաղլիկայայի հետ հանդիպմանը, հաղորդում է Trend- ը: Ռաֆին եւ Բագլիկայան համաձայնագիր են ստորագրել նաեւ զբոսաշրջության ոլորտում համագործակցության ընդլայնման վերաբերյալ: Ստորագրման արարողության ժամանակ խոսելով Բագլիկայայի, զբոսաշրջության ոլորտում երկու երկրների միջեւ հավասարակշռություն չկա, ասելով. «Դրա ստեղծման համար անելիքներ կան»: Իրանը գլխավորում էր Թուրքիա միջազգային ժամանումների ցուցակը ընթացիկ իրանական օրացուցային տարվա առաջին երկու բարձունքներում (21 թ. Մարտի 21-ից մայիսի 2018-ը): Երկու ամսվա ընթացքում ավելի քան 350,000 իրանցիներ այցելել են Թուրքիա, ինչը նպաստել է նրա ընդհանուր ժամանումների 11.7% մասնաբաժնին: Բացի այդ, հաշվի առնելով, որ Իրանը ՝ շիական իսլամի կենտրոնը, մահմեդական ուխտագնացության հիմնական կենտրոններից մեկն է, ուստի կրոնական տուրիզմը շատ զարգացած է, եւ այս տեսանկյունից ամենակարեւոր տեղը Մաշհադ քաղաքն է, որը գրավում է ահռելի քանակություն: իրանցի եւ օտարերկրյա զբոսաշրջիկների (տարեկան ընդհանուր առմամբ ավելի քան 4 միլիոն մարդ):


text: Հանգանակություն՝ Աստվածամոր տաճարի վերականգնման համար | Mediamall.AM Հանգանակություն՝ Աստվածամոր տաճարի վերականգնման համար 12:23 - 16.Ապրիլ.2019 Փարիզի Աստվածամոր տաճարի վերականգնման համար Ֆրանսիայի մշակութային ժառանգության պահպանման պետական հիմնադրամը հանգանակություն է սկսել: Կազմակերպության կայքում հանգանակության համար բացվել է «Փրկենք Նոտր Դամը» բաժինը: «Բոլոր նվիրատվություններն ամբողջությամբ կուղղվեն Փարիզի Աստվածամոր տաճարին»-, նշվում է կայքում: Հիշեցնենք, որ երեկ երեկոյան Փարիզի Աստվածամոր տաճարում խոշոր հրդեհ էր բռնկվել: Ֆրանսիական լրատվամիջոցների տեղեկությունների համաձայն՝ հրդեհի պատճառ կարող էին լինել տաճարում տարվող վերանորոգման աշխատանքները: 18/06/19 20:12 Երեւանում այրվել է 30 հեկտար խոտածածկ տարածք 30/05/19 19:50 Խոշոր հրդեհ՝ «Հրազդան» մարզադաշտի մոտակայքում 28/05/19 20:43 Գազի արտահոսք ու հրդեհ Երեւանում. 24-ամյա քաղաքացին ձեռքի եւ դեմքի շրջանում վնասվածքներ է ստացել 22/05/19 22:35 Զինկոմիսարիատի տանիքն այրվել է. հրդեհ՝ Սպիտակ քաղաքում 06/05/19 16:59 Հրդեհ Նորք Մարաշում. դեպքի վայր է մեկնել 2 մարտական հաշվարկ 03/05/19 11:21 Խոշոր հրդեհ՝ Արշակունյաց պողոտայում գտնվող գործարանում. քաղաքացիներին տարհանել են 02/05/19 10:15 Խոշոր հրդեհ Հովունիում. դեպքի վայր է մեկնել 4 մարտական հաշվարկ 16/04/19 12:07 Հրդեհ է բռնկվել Երուսաղեմի Տաճարի լեռան վրա (տեսանյութ) 07/04/19 10:35 Հրդեհ՝ «Էլեկտրոն» գործարանի պահեստում 30/03/19 15:53 Խոշոր հրդեհ՝ Կալուգայում. այրվում են կիսակառույց առեւտրի կենտրոնն ու Արբիտրաժային դատարանի շենքը (տեսանյութ)


text: Արջուտում ոսկու հանք կշահագործվի. գյուղապետին ոգեւորել է աշխատատեղերի խոստումը «Բակտեկ Էկո» ընկերությունը պատրաստվում է շահագործել Արջուտի ոսկու հանքավայրը: Բնապահպանության նախարարությունը դեռ անցած տարի դրական եզրակացություն է տվել բաց եղանակով շահագործման այս նախագծին: Արդեն չորրորդ անգամ անցկացվող հանրային լսումներին ընդամենը մի քանի գյուղացիներ էին եկել: Գյուղի մոտ վեց տասնյակ բնակիչների հանքարդյունաբերող ընկերությունը աշխատանք է խոստացել: Գյուղապետը ոգեւորված է, հույս ունի, որ գոնե այսպես արտագնա աշխատանքի մեկնած բնակիչները գյուղ կվերադառնան: Բացի այդ, ընկերությունը պարտավորվել է տարեկան շահույթի տասը տոկոսը տրամադրվել համայնքի խնդիրների լուծմանը. նախնական հաշվարկներով, խոսքը տարեկան 200 հազար դոլարի մասին է: «Ես ուզում եմ ճիշտ հասկանանք, ժողովուրդ ջան, ոչ մեկը անձամբ իմ եւ իմ բնակչի չափ շահագրգիռ չէ, որ իրենք մաքուր տեղ ապրեն։ Իսկ մտածեմ, որ էսօր պիտի ապրեմ դրախտում ու սոված ապրեմ, չեմ ուզենա։ Ես նաեւ շահագրգիռ եմ, որ մեր համայնքում ներդրումներ արվեն, գործարան աշխատի»,- ասաց գյուղապետ Վարդան Մկրտչյանը։ Հանքավայրը սեյսմիկ գոտում է՝ Արջուտից 4, իսկ Վանաձորից՝ 12 կմ հեռավորության վրա: Հանրային լսումների մասնակիցները մտահոգված էին՝ գուցե պայթյունների հետեւանքով ցնցումներ լինեն: Ընկերության ներկայացուցիչները բացառեցին այդ վտանգը։ Ընկերության հիմնադիր Ազատ Վարդանյանը վստահեցնում է, որ նոր տեխնոլոգիաների կիրառման արդյունքում պոչանքները լինելու են չոր ու մնալու են ֆաբրիկայի տարածքում: Ըստ Վարդանյանի՝ արել են հնարավորը, որպեսզի բնակիչների ու շրջակա միջավայրի վրա ազդեցությունը մեծ չլինի: «Մենք բարդ ճանապարհն ենք ընտրել, որ ժողովուրդը ուրախ լինի, մեր նպատակը դա է»,- ասաց Վարդանյանը։ «Խաղաղության երկխոսություն» հասարակական կազմակերպության ներկայացուցիչները մտահոգված էին՝ ի՞նչ ջուր է օգտագործվելու եւ ի՞նչ ազդեցություն են ունենալու արտանետումները գյուղացիների առողջության, այգիների վրա։ Գյուղապետ Վարդան Մկրտչյանը պատասխանեց.- «Ես լրիվ հարցերը տվել եմ, ժողովրդին էլ եմ բացատրել, որ հանկարծ ստեղ մի գործարան բացեն, աշխատատեղ ունենանք ու էգուց, մյուս օր կոտորվենք՝ չէ՛»։ Հանքավայրը շահագործողները մտադիր են արդեն հաջորդ տարի սկսել հանքաքարի վերամշակման գործարանի շինարարությունը:


text: ՀՀ ԶՈՒ գլխավոր շտաբի պետի տեղակալը Նյու Յորքում 12-07-2019 17:22:42 | ԱՄՆ | Մամլո հաղորդագրություն Հուլիսի 10-ից 11-ը ՀՀ ԶՈՒ մարտական պատրաստության վարչության պետ – ԳՇ պետի տեղակալ, գեներալ-մայոր Անդրանիկ Մակարյանը Նյու Յորքում՝ ՄԱԿ-ի կենտրոնակայանում, մասնակցել է «Բարձր կատարողականության խաղաղապահ կարողությունների ձեւավորում» թեմայով ՄԱԿ-ի խաղաղապահության գլխավոր շտաբերի պետերի համաժողովին: Համաժողովի նպատակն է կենտրոնացնել ՄԱԿ-ի խաղաղապահ առաքելություններին ուժեր տրամադրող երկրների ջանքերը` խնդիրներն առավել արդյունավետ իրականացնելու համար: ՄԱԿ-ի խաղաղապահության ԳՇ պետերի հանդիպումն անցկացվել է երրորդ անգամ եւ հանդիսանում է մարտ ամսին կայացած ՄԱԿ-ի խաղաղապահության պաշտպանության նախարարների մակարդակով հանդիպման շարունակությունը:


text: 16:4317 Հնս, 2022 «Հիմնադրամի գործունեությունը այն հերթական օրինակներից է, թե ինչպես են համահայկական մասնակցությամբ ու սատարմամբ Արցախում կենսական ծրագրեր իրականացվում: Արցախի կառավարությունը պատրաստ է ամենալայն համագործակցության՝ ապահովագրելու հայ զինծառայողների կյանքն ու առողջությունը՝ նրանց ընտանիքների նկատմամբ սոցիալական պատասխանատվությունը դարձնելով ավելի ու ավելի արդյունավետ ու թափանցիկ: Մենք շնորհակալ ենք Հիմնադրամին կատարված մեծածավալ բարոյական ու սոցիալական աշխատանքների համար եւ պատրաստ ենք ձեզ հետ ձեռք-ձեռքի իրականացնել շահառու անձանց ու ընտանիքների երկարաժամկետ զարգացման ծրագրեր»,- իր խոսքում մասնավորապես նշել է Արտակ Բեգլարյանը: 17:0329 Դեկ, 2021 Եվս 18 զոհված կամ հաշմանդամություն ձեռք բերած զինծառայող կամ նրանց ընտանիքները Զինծառայողների հիմնադրամից հատուցում են ստացել Հասարակություն


text: ՀՐԱԺԵՇՏ ՄԵՆԱԿՈւԹՅԱՆԸ - ArmDay.org ՀՐԱԺԵՇՏ ՄԵՆԱԿՈւԹՅԱՆԸ Իսկ այդ ո՞վ է ասում, թե կինը, երբ չունի ամուսին, երեխաներ, ընտանիք, անպայման իրեն պետք է մենակ զգա։ Հրեն, այնքա՜ն ընտանիք ունեցող կանայք կան, որ իրենց մենակ են զգում։ Կարող եմ մատներս ծալել, հերթով ասել, օրինակ, Շուշանը՝ մեկ, Բավոն՝ երկուս, Լալան՝ երեք, էլի՞ ասեմ... Երեխա էլ ունեն, ամուսին էլ, սկեսուր-սկեսրայր էլ, բայց իրենք իրենց զգում են, որպես աշխարհի ամենամիայնակ կանայք։ Փորձիր խոսեցնել, կհամոզվես։ Այնքան կխոսեն իրենց մենակությունից, էնպիսի դառը գույներով կնկարագրեն իրենց տխուր կյանքն ու առօրյան, որ կմտածես՝ էս կինը, ճիշտ է, ասում-խոսում է, բայց վաղուց մահացած է։ Բայց օրինակ, մեր քիթ-կոկորդ-ականջի բժշկուհի Սոնան, որ ոչ ամուսին ունի, ոչ երեխա, անգամ մի կատու չունի տանը, արի ու տես, որ իրեն միայնակ չի էլ զգում։ Ինքն էլ արդեն քառասունը բոլորած աղջիկ է։ Երեկոյան աշխատանքից գալիս է տուն, մեկնվում բազմոցին ու վայելում այն պահը, երբ երեխան չի վազում, թե՝ մամ, սոված եմ կամ ամուսինը ձայն չի տալիս, թե՝ Սոն, սպիտակ վերնաշապիկս արդուկի, փողկապս հանիր, դիր, վաղը պաշտոնական հանդիպում ունեմ։ Սոնաս է ու իր քեֆը, ուզենա, մի համով բան կպատրաստի, երեք օր կուտի, ուզենա՝ ոչ մի բան էլ չի պատրաստի, դրսից մի բան հետը կբերի, կծամի, յոլա կգնա։ Եվ իզուր են բուժքույր Թամարն ու դիմացի հարեւան՝ <<ֆոկուսնիկ>> Անիկ տատին ջանք թափում նրան անպայման ամուսնացնել։ Օրինակ՝ վերջերս, Անիկ տատը զանգեց գործի տեղ, թե՝ Սոնա ջան, ականջիս ջավից մեռնում եմ, իրիկունը արի, տես, ի՞նչ է պատահել։ Գործից վերադառնալիս, տեսավ, Անիկ տատի տան դուռը բաց էր, մտավ։ Հենց շեմի վրայից լսեց, որ տատը հեռախոսով խոսում է ինչ-որ մեկի հետ. – Տղա ջան, ինքը սիրուն, տնով-տեղով ապահովված, բժշկուհի աղջիկ է, գիտե՞ս, թե օրական հիվանդներից ի՜նչ եկամուտ ունի։ Տունը ունեցվածքից գմփում է, արի, նստիր, վայելիր, էլի, ի՞նչ անենք, որ մի քանի տարով էլ մեծ է։ Սուս-փուս Սոնաս դուռը ծածկեց, հետ դարձավ, քմծիծաղով իր տուն մտավ։ Վայ Անիկ տատ, իզուր չէ, որ հարեւանները քեզ կնքել են <<ֆոկուսնիկ>> կեղծանվամբ։ Բայց ինչպես ամեն հաճույք, այնպես էլ Սոնայի մենակության հաճույքին մի օր վերջ դրվեց։ Ավելի լավ է, ամեն ինչ սկզբից, հերթով պատմեմ։ Աշխատանքից նոր էր վերադարձել, եփած սուրճից չէր հասցրել մի կում անել, երբ դռան զանգը հնչեց։ Բաց արեց, մի բավականին համակրելի արտաքինով, միջին տարիքի ոստիկան էր կանգնած։ – Ես Ձեր տարածքի տեղամասային տեսուչն եմ, կապիտան Մանուկյան։ Կարելի՞ է Ձեզ մի երկու հարց տալ։ – Խնդրեմ, համեցեք, ես էլ Սոնան եմ։ Մի տեսակ անհարմար բան ստացվեց, չգիտեր, դեռ գոլորշի արձակող սուրճը խմե՞ր, թե ոստիկանին էլ սուրճ առաջարկեր, բայց դրությունը փրկեց ինքը՝ ոստիկանը։ – Դուք հանգիստ կարող եք շարունակել խմել Ձեր սուրճը, ես ընդամենը մի հարց տամ Ձեզ ու դուրս գամ։ Սոնան մտքում ուրախացավ, թե՝ ինչ հասկացող ոստիկան է։ – Լսում եմ Ձեզ։ – Դուք տեղյա՞կ եք, որ այսօր գողություն են կատարել դիմացի հարեւան տատիկի տանից։ – Ոչ, ես գործից նոր եմ վերադարձել եւ այդ մասին, ահա, Ձեզանից եմ լսում։ – Իսկ առավոտյան աշխատանքի գնալիս, Դուք մուտքում կամ բակում անծանոթ մարդկանց, կամ տարօրինակ ոչինչ չե՞ք նկատել։ – Ոչ, սովորաբար ես աշխատանքի եմ գնում ժ.8.30, տարօրինակ ոչինչ չեմ տեսել, միայն Անիկ տատն էր օգնում գյուղից եկած եղբոր տղային՝ ինչ-որ արկղեր տեղավորել նրա ավտոմեքենայում։ Տեղամասային տեսուչը, կարծես լարվեց, հետո մի հայացք պտտեցրեց սենյակում ու վեր կացավ։ – Հասկանալի է, Դուք ինձ շատ օգնեցիք։ Շնորհակալություն, ցտեսություն։ Կիրակի, գնումներից վերադառնալիս, Սոնային կանգնեցրեց առաջին հարկի հարեւանուհին։ – Վայ, Սոնա ջան, շնորհավորում եմ, վերջապես փեսացու ես ճարել, հա՞,- սկսեց արագախոս հարեւանուհին,- Անիկ տատն ասաց, որ փեսացուդ ոստիկան է, որն էլ քո պատմածով բացահայտել է իր տան գողությունը, այսինքն ոչ մի գողություն էլ չէր եղել, <<ֆոկուսնիկ>> տատը ցանկացել էր մի փոքր ֆոկուս անել ոստիկանությանը, էն էլ դու քար էիր գցել ֆոկուսի գլխին, փեսացուիդ պատմել էիր, որ տան թանկարժեք սերվիսն ու կոբալտից ափսեները եղբոր տղայի մեքենայով տատը գյուղ է ուղարկել։ Խեղճ Սոնան տեղում քարացավ։ Այ քեզ <<ֆոկուսնիկ>> Անիկ տատ։ Բայց եղածն եղել էր, ֆոկուսի դեմն առնել հնարավոր չէր։ Իսկ երբ բանալիով դուռն էր բացում, լսվեց Անիկ տատի բացվող դռան ձայնն ու կնոջ իրեն ուղղված հղումը։ – Չի էլ ամաչում, ես էլ կարգին, գրագետ աղջկա տեղ էի դնում, փաստորեն տեսած-չտեսածը լցնում է միլիցիոներ փեսացուի ականջը։ Կորանք, էս շենքում ապրելն արդեն հարամ է։ Սոնան կյանքում առաջին անգամ ափսոսեց, որ տանը մենակ է, չկա որեւէ մեկը, որ զայրույթը թափի նրա գլխին, կամ գոնե պատմի <<ֆոկուսնիկի>> արածն ու ասածը, դատարկվի, սիրտը հանգստանա։ Բայց ինչպես ասում են՝ փորձանքը միայնակ չի գալիս։ Աշխատանքից տուն գալիս, մտավ մոտակա սուպերմարկետը, մի քանի գնումներ կատարեց, թեքվեց, որ անցումով անցնի դիմացի մայթը, հանկարծ կարմիր լույսի տակ վազքով անցնող տղամարդը հասավ, համարյա գրկախառնվեց իրեն։ – Բարեւ, բժշկուհի ջան, ո՞նց եք, լա՞վ եք,- ասաց շնչակտուր ու նույն պահին էլ ձեռքը պարզեց, կանգնեցրեց անցնող տաքսին, խցկվեց մեջը։ Սոնան, զարմանքից քար կտրած, նայեց հեռացող տաքսու հետեւից, հիշեց, որ այդ մարդը իրենցից երկու շենք վերեւ է ապրում, մի անգամ օգնել է նրա ծեր մորը ու անցավ մյուս մայթը։ Տանը դեռ չէր հասցրել գնումներով տոպրակը դնել սեղանին, երբ դռան զանգը հնչեց։ – Նորից Դու՞ք,- դուռը բացելով՝ բացականչեց նա, տեսնելով արդեն ծանոթ տեղամասային տեսուչին, մեկ ուրիշ ոստիկանի հետ,- հիմա՞ ինչ եք ուզում։ – Կներեք, նախ պետք է ներս գանք,- ասացին ու առանց հրավերքի սպասելու, ոստիկաններն առաջ եկան, իրենց հետեւից փակեցին դուռը։ – Բայց սա արդեն չափից շատ է,- զայրացավ Սոնան,- ձեզ ի՞նչ է պետք։ – Հարգելի Սոնա, հանգստացեք, այս անգամ գործը առավել քան լուրջ է,- դիմեց կապիտան Մանուկյանն ու անցավ խոհանոց,- դուք դեռ չե՞ք դատարկել Ձեր գնած մթերքները, թույլ տվեք այդ մենք անենք։ Սոնան անակնկալից քարացավ, մեկ անծանոթ ոստիկանին էր անկապ նայում, մեկ՝ կապիտանին։ Անծանոթ ոստիկանը սկսեց տոպրակից խնամքով հանել, փոքրիկ սեղանին հերթով շարել մթերքները։ Հանկարծ նա մի փոքրիկ փաթեթ հանեց։ – Այս է՞լ եք դուք գնել սուպերմարկետից,- դիմեց Սոնային։ Սոնան զարմանքով նայեց փաթեթին։ – Ո՛չ, ես նման բան չեմ գնել, դա իմ գնումների մեջ ինչպե՞ս է հայտնվել։ – Խնդրում եմ, գնանք սենյակ, մենք Ձեզ կպատմենք, թե ինչպես է այս փաթեթը հայտնվել Ձեր գնումների տոպրակում։ Երբ արդեն նստել էին, անծանոթ ոստիկանը ներկայացավ; – Ոստիկանության տարածքային բաժանմունքի թմրանյութերի դեմ տարվող պայքարի օպերատիվ խմբի ծառայող, կապիտան Մարտիրոսյան։ – Այո, լսում եմ Ձեզ,- կատարվածից դեռ ուշքի չեկած, գլխով արեց Սոնան։ – Դուք գնումներ կատարելով՝ դուրս եք գալիս խանութից, մոտենում եք խաչմերուկի անցումին, հենց այդ պահին, անցումի կարմիր լույսի տակ վազելով, մոտենում, համարյա գրկախառնվում է Ձեզ, որպես բժշկուհի ճանաչող մեկը, ողջունում է, հետո արագ նստում մոտեցող տաքսին ու գնում։ Նրա ջերմ ողջույնից զարմացած, նայում եք տաքսու հետեւից ու ոչինչ չեք հասկանում։ – Հասկացա,- իսկույն վրա բերեց Սոնան,- նա հասցրեց այդ կարճ ընթացքում ազատվել փաթեթից, այն իմ տոպրակի մեջ գցել։ – Այո, իսկույն հասկացաք, կեցցեք։ Տեղամասային տեսուչը պատուհանի անկյունից հետեւում էր բակին։ – Հիմա բացառված չէ, որ փաթեթի տերը գա իր ապրանքի հետեւից։ – Բայց նա տաքսիով հեռացավ։ – Բացառված չէ, որ անկյունը թեքվելուց հետո, նա իջներ տաքսիից, դարանակալած հետեւեր Ձեզ։ Կարծում եմ, նա ուր որէ կայցելի Ձեզ, ուղղակի մենք նրան կանխեցինք, ավելի շուտ մտանք Ձեր տուն։ – Դուք ինձ վախեցնում եք, այդ դեպքում ես ի՞նչ պետք է անեմ։ – Վախենալ պետք չէ, մենք այստեղ ենք, Ձեզ հետ,- հանգստացրեց օպերատիվ աշխատակիցը։ Կապիտան Մանուկյանը հեռախոսով կապվեց տարածքային ոստիկանության բաժանմունքի հերթապահություն, լրացուցիչ ուժեր խնդրեց, առանց աչքը բակի անցուդարձից կտրելու։ – Եկավ,- քիչ անց դարձավ նա կապիտան Մարտիրոսյանին։ – Մենա՞կ է; – Կարծես, այո։ Մտավ մուտք։ Քիչ անց լսվեց Անիկ տատի դռան բացվելու ձայնը։ Ոստիկանները մոտեցան դռանը։ – Բժշկուհու տունն է ճշտում,- շշնջաց տեղամասային տեսուչը։ Օպերատիվ խմբի ծառայողը դիմեց Սոնային։ – Զանգը, երբ տա, կբացեք առանց խուճապի,- ասացին ու ձգված, կանգնեցին դռան հետեւում։ Հնչեց դռան զանգը։ Սոնան վախեցած նայեց ոստիկաններին, որոնք նրան դուռը բացելու նշան արեցին։ Հետո, Սոնան որքան էլ աշխատում, բայց չէր կարողանում հիշել, թե ինչպես ինքը դուռը բացեց, ինչպես ներս խցկվող տղամարդը հայտնվեց հատակին, այն էլ՝ ձեռնաշղթաներով։ Միայն հիշում էր հարթակում կանգնած, երկու ձեռքերով զարմանքից բաց բերանը փակած Անիկ տատին, որին ոստիկաններից մեկը խնդրեց ներս գնալ ու դուռը փակել։ Լրացուցիչ օգնության եկած ոստիկանական օպերատիվ խմբի ծառայողները ձերբակալվածին դուրս տարան, իսկ տեղամասային տեսուչ Մանուկյանն ու կապիտան Մարտիրոսյանը մոտեցան դեռ ուշքի չեկած Սոնային։ – Հարգելի Սոնա,- սկսեց կապիտան Մարտիրոսյանը,- շնորհակալություն ցուցաբերած աջակցության համար։ Կարող եք հանգիստ լինել։ Ձեզ բարի գիշեր։ Երբ ոստիկանները գնացին դեպի դուռը, Սոնան միայն այդ ժամանակ, կարծես ուշքի եկավ, շտապեց կանգնեցնել նրանց։ – Սպասեք, պարոնայք ոստիկաններ, բայց ես վախենում եմ գիշերը տանը մենակ մնալ։ Ոստիկանները նայեցին իրար, տեղամասային տեսուչը առաջ եկավ։ – Սոնա, եթե ցանկանում եք, Ձեզ կարող եմ հասցնել որեւ՝ բարեկամուհու կամ ընկերուհու տուն։ – Չէ, այստեղ չունեմ այդպիսի հարմար մեկը, բարեկամուհիս կարող է գալ ինձ մոտ, բայց նա շրջանից վաղն է գալու,- շփոթահար ասաց Սոնան։ – Այդ դեպքում, ես կարծում եմ, ճիշտ կլինի Ձեզ մոտ մնա տեղամասային տեսուչ, կապիտան Մանուկյանը, հը ի՞նչ կասես, Արտակ,- ընկերոջը դիմեց օպերատիվ աշխատակիցը,- եթե, իհարկե, Դուք համաձայն եք, Սոնա։ – Իհարկե, համաձայն եմ, շնորհակալ կլինեմ,- թեթեւացած շունչ քաշեց աղջիկը։ Երբ արդեն թեյի սեղանը պատրաստ էր, Սոնան դիմեց տարածքային տեսուչին։ – Իսկ Ձեր ընտանիքը, կինը չի՞ անհանգստանա, որ Դուք տանը չեք գիշերելու։ – Սոնա, ինչպես լսեցիք, իմ անունը Արտակ է, երեւի ավելի ճիշտ կլինի արդեն անունով դիմել,- քիչ լռեց ու շարունակեց,- ընտանիք, կին չունեմ, ընտանիքս՝ կինս, աղջիկս մի քանի տարի առաջ զոհվել են ավտովթարից, ես մենակ եմ ապրում։ Սոնան հիշեց, որ քիչ առաջ, հրաժեշտ տալիս, կապիտան Մարտիրոսյանը ժպիտով, բազմանշանակալի աչքով արեց ընկերոջը։ Այ, հիմա հասկացավ խորհրդավոր ժպիտի ու աչքով անելու իմաստը։ Այ, այսպիսի բաներ պատահեցին, ու մեր Սոնան զգաց, որ մենակության վայելքը միշտ չէ, որ կարող է հաճելի լինել։ Հիմա նրա տանը վազվզող զույգ ծնված երկու չարաճճիները, ժամը մեկ քաշում են փեշից.


text: 23:09 23.05.2020 (Թարմացված է 23:17 23.05.2020) Շառլ Ազնավուրը գերեց աշխարհին իր երգով։ Նա ուներ ձայն, որը հասնում էր մինչեւ սրտի խորքը, դիպչում հոգու լարերին ու հուզում։ Մեծ շանսոնյեի կատարումներն այնքան զգացմունքային են, որ նրա արվեստը հասկանալու եւ սիրելու համար ֆրանսերեն իմանալ պետք էլ չէ։ Ազնավուրը նաեւ նկարահանվել է մեծ կինոյում։ Որքան լավ է երգում նա եւ ինչքան լավ դերասան է, բոլորը գիտեն, բայց արդյո՞ք գիտեն նաեւ նրա բեմական այս տաղանդի մասին։ Դիտելով այս կադրերը, կրկին կարելի է համոզվել թեւավոր դարձած արտահայտության մեջ, այն է` տաղանդավոր մարդը տաղանդավոր է ամեն ինչում։


text: Նախարարը մարզպետներին հանձնարարել է հետեւողական լինել համայնքների կողմից գույքի կառավարման օրինականության նկատմամբ - Լուրեր Հայաստանից - Թերթ.am 18:12 • 19.06.18 Տարածքային կառավարման եւ զարգացման նախարար Սուրեն Պապիկյանի մոտ այսօր տեղի է ունեցել աշխատանքային խորհրդակցություն` ՀՀ մարզպետների մասնակցությամբ: Այս մասին տեղեկացնում են նախարարության հասարակայնության հետ կապերի բաժնից: Խորհրդակցության օրակարգային հարցերի շրջանակներում ներկայացվել է «Տարածքային կառավարման մասին» ՀՀ օրենքի նախագիծը, քննարկվել են տարածքային կառավարման եւ տեղական ինքնակառավարման մարմիններում հանրային ծառայության, ինչպես նաեւ համայնքների սեփական եկամուտների հավաքագրմանն առնչվող խնդիրներ։ Անդրադարձ է կատարվել համայնքային գույքի (հող եւ անշարժ գույք) կառավարման տարեկան ծրագրերի ընդհանուր էլ. հարթակ ձեւավորելու եւ մարզային բիզնես ծրագրերի մշակմանն ուղղված հարցերին։ Խորհրդակցության ավարտին նախարարի կողմից մարզպետներին հանձնարարական է տրվել` հետեւողական լինել համայնքների կողմից գույքի կառավարման օրինականության նկատմամբ, գործադրել վարչարարության ողջ գործիքակազմը գույքահարկի հավաքագրումների ցուցանիշները բարձրացնելու ուղղությամբ, ինչպես նաեւ սեղմ ժամկետներում մշակել մարզային զարգացման առնվազն տաս բիզնես ծրագիր եւ ներկայացնել նախարարություն։


text: Փաստաբան Հասմիկ Ռաֆայելյան Author: Հասմիկ Ռաֆայելյան Մեր գրասենյակ հաճախ են զանգահարում կամ այցելում հետեւյալ հարցով՝ — Արդյո՞ք երեխային Հայաստանի տարածքից դուրս տանելու համար մյուս ծնողի համաձայնությունը պարտադիր կամ անհրաժեշտ է, թե՞ ոչ: Ընտանիքի օրվա կապակցությամբ [message type="custom" width="100%" start_color="#FFFCB5′′ end_color="#F4CBCB" border="#BBBBBB" color="#333333′′]«Աբստրակտ» ընկերությունը շնորհավորում է բոլորին Ընտանիքի օրվա կապակցությամբ, մաղթում ամուր եւ կայուն ընտանիք, երջանկություն, ջերմ ու անկեղծ ընտանեկան հարաբերություններ։[/message] 1993 թվականից ՄԱԿ-ի Գլխավոր ասամբլեան մայիսի 15-ը սահմանել է Ընտանիքի միջազգային օր, իսկ Հայաստանում այդ օրը Ընտանիքի օր է ամրագրվել 2011 թվականից՝ ՀՀ ազգային ժողովի կողմից համապատասխան [...] Չօգտագործված արձակուրդներ — չվճարված գումարներ [message type="custom"]Երբ գործատուն խուսափում է վճարել չօգտագործված ամենամյա արձակուրդի գումարը։[/message] Մեր կյանքի շատ ոլորտներում տարածված է այն իրողությունը, որ գործատուներն առանց պայմանագրի, առանց հանգստի եւ առանց արձակուրդի, օրենքի կոպիտ խախտումներով աշխատեցնում են մարդկանց, իսկ վերջիններս, ցավոք, լիարժեք իրազեկված չեն իրենց իրավունքների մասին, բացի այդ, սոցիալ-տնտեսական ծանր պայմաններում որեւէ աշխատանք գտնելով՝ [...] ՀԵՏԱԽՈՒԶՎՈՂ ԱՎՏՈՄԵՔԵՆԱՅԻ ՃԱԿԱՏԱԳԻՐԸ (ըստ Ոստիկանության, եւ՛ ըստ Դատարանի) Հ.-ն արտերկրից օրինական կերպով գնել էր ավտոմեքենա, որը, սակայն, Հայաստան ներմուծվելուց պարզվել էր, որ հափշտակվել է եւ գտնվում է միջազգային հետախուզման մեջ, ինչի պատճառով Հ.-ն չէր կարողացել այն մաքսազերծել, իսկ ավտոմեքենան ՀՀ Ոստիկանության համապատասխան վարչության կողմից վերցվել էր արգելանքի տակ։ Երբ Հ.-ն դիմեց մեր գրասենյակ իրավաբանական օգնություն [...]


text: Անի Մարգարյանի Բլոգ: Ադրբեջանցի պատգամավորը խորհուրդ է տվել աշխատավարձից բողոքող ուսուցիչներին սեւագործ բանվոր աշխատել Ադրբեջանցի պատգամավորը խորհուրդ է տվել աշխատավարձից բողոքող ուսուցիչներին սեւագործ բանվոր աշխատել Օրերս ադրբեջանական ԶԼՄ-ներն ու սոցցանցային էջերն ակտիվորեն քննարկում են պատգամավոր Հադը Ռեջեբլիի արտահայտած մտքերն այն մասին՝ եթե ադրբեջանցի ուսուցիչները բողոքում են ցածր աշխատավարձից, ապա թող գնան աշխատեն որպես սեւագործ բանվոր կամ հիմնական աշխատանքից հետո այլ գործ գտնեն: Հիմնականում քննդատական երանգի արձագանքներ են հնչում այդ թվում որոշ իշխանամետ մեդիա ռեսուրսներում: Ադրբեջանական MeydanTV-ն իր հերթին սեփական հետաքննությունն է անցկացրել՝ բացահայտելով վերոհիշյալ պատգամավորի ու նրա հարազատների ստվերային բիզնեսը եւ իրական ունեցվածքը, ինչպես նաեւ Ռեջեբլիի ծավալած գործունեությունից այլ մանրամասներ: Իսկ Minval.az պորտալն էլ ավելի վաղ մեջբերել էր նույն պատգամավորի՝ ավելի վաղ հնչեցրած խոսքերը, երբ վերջինս բողոքել էր իր սեփական աշխատավարձի չափից: Բացի այդ, պատգամավորի խոսքերի արդյունքում ուսուցիչների թեման քննարկման տեղիք է տվել սոցցանցային հարթակներում: Ադրբեջանցի օգտատերերը ստեղծել են մի շարք երգիծանկարներ, որտեղ ներկայացված են բանվոր աշխատող ուսուցիչների կերպարներ:


text: Այս պահին Երեւանում 2020-08-07 22:57 328 դիտում, 2020.07.05 18:35 Չինաստանի Ուհանի վիրուսաբանության ինստիտուտը կորոնավիրուսի նմուշները պահել է 2012թ.-ից։ Այս մասին գրում է բրիտանական The Sunday Times պարբերականը: Հղում անելով երկու չինացի բժիշկների աշխատություններին՝ պարբերականը պնդում է, որ 2012թ.-ին մեկ շաբաթվա ընթացքում ծանր թոքաբորբով վեց մարդ է հոպիտալացվել: Բոլոր հիվանդներն աշխատում էին լքված պղնձի հանքավայրում, որը մաքրում էին չղջիկների արտաթորանքից: Հիվանդները ունեցել են SARS-CoV-1 կորոնավիրուսին բնորոշ ախտանշաններ, որի բռնկումը տեղի է ունեցել 2000-ականների սկզբին 26 երկրներում: Վերջին ամիսներին լայնորեն տարածվում է այն տեսությունը, որ նոր վիրուսն արհեստականորեն ստեղծվել է Ուհանի համալսարանում եւ տարածվել լաբորատորիայի կողմից թույլ տրված սխալի հետեւանքով: Չինաստանը հերքում է այս վարկածը: Չինաստանի իշխանությունները Ուհան քաղաքում թոքաբորբի բռնկման մասին հայտարարեցին 2019-ի դեկտեմբերի 31-ին: Հիվանդության հարուցիչը նոր տիպի SARS-CoV-2 կորոնավիրուսն էր: Ավելի ուշ, մարտի 11-ին, ԱՀԿ-ն հայտարարեց նոր կորոնավիրուսային համավարակի բռնկման մասին: Աշխարհում վարակվածների թիվը գերազանցել է 11 միլիոնը, մահացել է ավելի քան կես միլիոն մարդ:


text: Հայ-ռուսական համատեղ զորախմբի հետագա զարգացումը պիտի դառնա մեր անվտանգային համակարգի կարեւորագույն առանցքներից մեկը. ՀՀ վարչապետ 13:1210 Ապր, 2021 Ինչպես ավելի վաղ հայտնել էինք՝ ՀՀ վարչապետ Նիկոլ Փաշինյանը Արմավիրի մարզ կատարած այցից տեսանյութ է հրապարակել Ֆեյսբուքի իր էջում: «Լավ ապագայի համար մեզ առաջինը պետք է անվտանգություն: Ո՞նց ենք մենք ապահովելու մեր երկրի արտաքին անվտանգությունը: Երեք միջոց կա: Առաջինը՝ մենք լայնածավալ բարեփոխումներ ենք անցկացնելու մեր զինված ուժերում, բայց մյուս կողմից՝ մենք ոչ թե խորացնելու ենք մեր ռազմական եւ ռազմատեխնիկական համագործակցությունը ՌԴ-ի հետ, որովհետեւ մենք առանց այն էլ շատ խոր համագործակցում ենք, մենք, ավելի ճիշտ, նոր բովանդակություն ենք հաղորդելու: Գիտեք, որ Հայաստանում կա հայ-ռուսական համատեղ զորախումբ եւ այդ զորախմբի հետագա զարգացումը պիտի դառնա մեր անվտանգային համակարգի կարեւորագույն առանցքներից մեկը: Մենք պետք է մտածենք ժամանակի ընթացքում պրոֆեսիոնալ բանակ ունենալու մասին: Սա արդեն հասունացած հարց է, բայց պրոֆեսիոնալ բանակը պայմանագրայինը չէ: Մեր մեծագույն խնդիրներից մեկը ո՞րն էր, որ մեր պայմանագրայինները 14 օր ծառայության մեջ են, 14 օր զբաղվում են այլ գործերով: Պրոֆեսիոնալ բանակն այն է, որ մենք կարողանանք այդ մարդկանց այնքան վճարենք, որ իրենք ամբողջ ամիսն անցկացնեն ծառայության մեջ, ծառայությունից դուրս գնան, ոչ թե հողագործությամբ զբաղվեն, այլ մարտական հերթապահությունից դուրս գնան, զբաղվեն մարտական գործով՝ այսինքն՝ պարապեն, որպես զինվոր, դառնան պրոֆեսիոնալ զինվոր»,- ասում է վարչապետը տեսանյութում: Երրորդ կոմպոնենտը, ըստ վարչապետի, այն է, որ պետք է պատրաստվենք եւ տարածաշրջանը պատրաստենք անընդհատ, երկարատեւ եւ կայուն խաղաղության: 12:2610 Ապր, 2021 Մեր բանակի արդիականացման առաջնահերթությունները. վարչապետը տեսանյութ է հրապարակել Քաղաքականություն 22:3628 Մար, 2021 Վարչապետն ապրիլին հրաժարական կտա. Նիկոլ Փաշինյանի այցն Արմավիրի մարզ 21:2228 Մար, 2021 «Ապագայի նկատմամբ մեր հավատը, այո՛, սասանվել է, բայց մենք իրար հետ պետք է վերականգնենք այն». վարչապետն այցելել է Արմավիրի մարզ Քաղաքականություն 21:0628 Մար, 2021 Արմավիրի մարզի համայնքներ այցելության ընթացքում բնակիչները կանգնեցրին վարչապետի ավտոշարասյունը. խոսնակ Քաղաքականություն


text: Իտալիայի վարչապետը հրաժարական է տվել 17:41 - 26/հունվարի/2021 Իտալիայի վարչապետ Ջուզեպպե Կոնտեն հրաժարական է տվել: Այս մասին երեքշաբթի հայտնել է Rainews24 հեռուստաալիքը Քվիրինալի պալատից, որտեղ տեղի է ունեցել Կոնտեի հանդիպումը պետության ղեկավար Սերջիո Մատարելլայի հետ, փոխանցում է ՏԱՍՍ-ը: Մատարելլայի հետ հանդիպումից առաջ Կոնտեն Նախարարների խորհրդի նիստ էր անցկացրել, որին հայտնել էր պաշտոնը թողնելու իր մտադրության մասին: Այս որոշումը թելադրված էր «5 աստղ» շարժման կազմում իշխող կոալիցիայի եւ Դեմոկրատական կուսակցության կողմից բացարձակ մեծամասնության կորուստով խորհրդարանի վերին պալատում (Սենատ) դրանից նախկին վարչապետ Մատեո Ռենցիի «Կենդանի Իտալիա» փոքր կուսակցության դուրս գալուց հետո:


text: Բրիտանիան դո՞ւրս կգա Եվրամիությունից Բայց ինչո՞ւ է այդ մասին Գերմանիայի կանցլերը խոսում: ԵՄ-ում աշխատանքի ազատ շուկայի գործունեության մեջ կարեւորելով հանդերձ Մեծ Բրիտանիայի անդամակցությունը, Անգելա Մերկելը նախընտրում է այդ երկրի դուրս գալը` նույն Միությունից: «Շպիգել» հանդեսի տեղեկատվությամբ Մերկելը զգուշանում է, որ Բրիտանիան մոտենում է «անդառնալիության կետին»: Բրիտանական վարչապետի գրասենյակը չի մեկնաբանել այս տեղեկատվությունը: Դեւիդ Քեմերոնը ցանկանում է վերանայել Մեծ Բրիտանիայի մնալը ԵՄ-ում` մինչեւ այդ կառույցին իր երկրի անդամակցության վերաբերյալ հանրաքվե անցկացնելը: Խնդիրն այն է, որ պաշտոնական Լոնդոնը դժգոհ է եվրոպական մյուս երկրներից աշխատանքային միգրանտների մեծ հոսքից եւ առաջարկել է նորմեր սահմանել (քվոտաներ) ցածր որակավորում ունեցող ներգաղթյալների համար: Ու, ինչպես գրել է «Շպիգելը»` Մերկելն առաջինն է բարձրաձայնել, որ ԵՄ-ից Բրիտանիայի դուրս գալը հնարավոր է: SundΖy TiΗes թերթի տարածած հաղորդագրությունն էլ փաստում է, որ Գերմանիան արդեն մերժել է քվոտաներ կիրառելու վերաբերյալ Քեմերոնի առաջարկը: «Շպիգելի» հավաստմամբ` Դեւիդ Քեմերոնը հիմա փորձում է պայմանավորվել, որպեսզի արգելվի կոնկրետ աշխատանք չունեցող աշխատանքային միգրանտների մուտքը: Ինչպես նաեւ` արտոնվի` արտաքսել նրանց, ովքեր երկրում 3 ամիս ապրելուց հետո ի վիճակի չեն ապահովել իրենց: Մինչ Մեծ Բրիտանիան փորձում է պայմաններ թելադրել, Գերմանիան չի դժգոհում ներգաղթյալներից: Ամերիկայից հետո այն երկրորդ երկիրն է, որը մեծ հետաքրքրություն է վայելում միգրանտների շրջանում: Այստեղ ապաստան ու աշխատանք որոնողների թիվը տարեկան հասնում է հարյուրավոր հազարների: Միայն 2012 թ. Գերմանիա է եկել 400 հազար միգրանտ` 1 տարի ու ավելի ժամկետով օրինական թույլտվությամբ: Եկվորներին հրապուրում են այս երկրի ուժեղ տնտեսությունը եւ բարձր վարձատրությունը: Իշխանություններն էլ շահագրգիռ են նման ներհոսքով, որովհետեւ երկրում առկա է որակավորում ունեցող մասնագետների եւ ծնելիության պակաս:


text: ՔԻՒՐՏԵՐԸ ՍԵՓԱԿԱՆ ԽՈՐՀՐԴԱՐԱՆ ՊԻՏԻ ՈՒՆԵՆԱՆ ՀԻՒՍԻՍԱՅԻՆ ՍՈՒՐԻՈՅ ՄԷՋ | Yerepouni Daily News ՔԻՒՐՏԵՐԸ ՍԵՓԱԿԱՆ ԽՈՐՀՐԴԱՐԱՆ ՊԻՏԻ ՈՒՆԵՆԱՆ ՀԻՒՍԻՍԱՅԻՆ ՍՈՒՐԻՈՅ ՄԷՋ «Արեւմտեան Քիւրտիստանի խորհրդարան»ի, այսինքն՝ Սուրիոյ քիւրտերու, բանբեր Շիրզատ Եզիտի յայտարարեց, որ պատրաստութիւն կը տեսնուի կատարելու համար խորհրդարանական ընտրութիւններ, որոնցմէ պիտի բխի Սուրիոյ քրտական շրջաններու յատուկ տեղական կառավարութիւն մը: Ան նշեց, որ քաղաքական տարբեր ուժերու՝ արաբներու, քիւրտերու եւ այլոց միջեւ, խորհրդակցութիւններ կը կատարուին՝ կազմելու համար հասարակաց վարչակազմ մը, որուն պարտականութիւնը կը սահմանափակուի երեք ամսուան ընթացքին խորհրդարանական ընտրութիւններ կայացնելով եւ սահմանադրութեան նախագիծ մը պատրաստելով. նշեալ նախագիծը այդ խորհրդարանական ընտրութեանց կազմակերպումէն առաջ հանրաքուէի պիտի դրուի, իսկ խորհրդարանի կազմութենէն ետք՝ վաւերացման համար պիտի ներկայացուի խորհրդարան: Թուրքիոյ ներքին գործոց նախարար Մուամմեր Կիւլեր Յուլիս 18ին յայտարարած է, որ երկրի ոստիկանութիւնը անօրինական ոչինչ կատարած է «Կեզի» հանրապարտէզին մէջ տեղի ունեցած իրադարձութիւններուն ընթացքին՝ ակնարկելով ցուցարարներու դէմ ի գործ դրուած բռնարարքներուն: «Ոստիկանութիւնը ունի լիազօրութիւններ, որոնք ամրագրուած են օրէնսդրութեամբ», ըսած է ան: Ցուցարարները եւ Թուրքիոյ կառավարութեան ընդդիմացող շրջանակները ոստիկանութիւնը կը մեղադրեն անհամաչափ ուժ օգտագործելու յանցանքով:


text: ԼԵՌՆԱՎԱՆԻ ԳՅՈՒՂԱՊԵՏԱՐԱՆԸ ՀԱՅՏԱՐԱՐՈՒՄ Է ՄՐՑՈՒՅԹ ՝ ԼԵՌՆԱՎԱՆԻ ԳՅՈՒՂԱՊԵՏԱՐԱՆԻ ԱՇԽԱՏԱԿԱԶՄԻ ՀԱՄԱՅՆՔԱՅԻՆ ԾԱՌԱՅՈՒԹՅԱՆ ՀԱՏԵՎՅԱԼ ԹԱՓՈՒՐ ՊԱՇՏՈՆԸ ԶԲԱՂԵՑՆԵԼՈՒ ՀԱՄԱՐ (Վերջնաժամկետը լրացել է) Էմիլիա Սարգսյան Լեռնավան հաայնքի ղեկավարի աշխատակազմի առաջատար մասնագետ (ծածկագրի 3.1-2) Առաջատար մասնագետը աշխատակզմի քարտուղարի հանձնարարությամբ՝ կատարում է քարտուղարի հանձնարարությունները ժամանակին եւ պատշաճ որոկով. կազմում եւ համայնքի ղեկավարի է ներկայացնում համայքնի գլխավոր հատակագծի, հողերի գոտիավորման եւ օգտագործման սխեմաների նախագծերը. իրականացնում է համայնքի վարչական սահմաններում գտնվող հողամասերի ընթացիկ հաշվառումը, կազմում եւ համայնքի ղեկավարին է ներկայացնում հողերի հաշվեկշռի նախագիծը. Առաջատար մասնագետն ունի այլ իրավունքներ եւ պարտականություններ համաձայն պաշտոնի անձնագրի: . առնվազն միջնակարգ կրթություն՝ առանց աշխատանքային ստաժի, Հայաստանի Հանրապետության սահմանադրության, Հողային օրենսգրքի «Համայնքային ծառայության մասին», «Տեղական ինքնակառավարման մասին», «Գույքահարկի մասին», «Հողի հարկի մասին», «Տեղական տուրքերի եւ վճարների մասին» Հայաստանի Հանրապետության օրենքների , աշխատակազմի կանոնադրության եւ իր լիազորությունների հետ կապված այլ իրավական ակտերի անհրաժեշտ իմացություն, տարբեր իրավիճակներում կողմնորոշվելու, համակարգչով եւ ժամանակակից այլ տեխնիկական միջոցներով աշխատելու ունակություն: Մցույթին մասնակցելու համար դիմողները պետք է ներկայացնեն հետեւյալ փաստաթղթերը՝ բ) համայնքային ծառայության տվյալ պաշտոնի անձնագրով այդ պաշտոնն զբաղեցնելու համար քաղաքացու մասնագիտական գիտելիքների եւ աշխատանքային ունակությունների տիրապետումը ներկայացվող պահանջների բավարարումը հավաստող փաստաթղթերի ՝ դիպլոմ(ների), վկայականի(ների), աշխատանքային գրքույկի(վերջինիս բացակայության դեպքում անհրաժեշտ է ներկայացնել տեղեկանք համապատասխան մարմնից ) պատճեները ՝ բնօրինակների հետ միասին, գ) հայտարարություն այն մասին , որ ինքը չի տառապում Հայաստանի Հանրապետության կառավարության 2011 թվականի դեկտեմբերի 15-ի թիվ 1801-Ն որոշմամբ հաստատված ցանկում ընդգրկված հիվանդություններից որեւէ մեկով, դ) հայտարարություն այն մասին , որ ինքը դատական կարգով չի ճանաչվել անգործունակ կամ սահմանափակ գործունակ, ե) «Համայնքային ծառայության մասին» ՀՀ օրենքի 12-րդ հոդվածի «Ե» կետի պահանջը բավարարելու նպատակով արական սեռի անձինք ներկայացնում են նաեւ զինգրքույկի կամ դրան փոխարինող ժամանակավոր եւ զորակոչային տեղամասին կցագրման վկայականի պատճեները կամ համապատասխան տեղեկանք, զ) մեկ լուսանկար (3X4 չափսի) Մրցույթին մասնակցելու համար փաստաթղթերը ներկայացնել անձամբ ՝ անձնագրով կամ անձը հաստատող փաստաթղթով: Փաստաթոթերն ընդունվում են Լեռնավանի գյուղապետարանում եւ Լոռու մարզպետարանի աշխատակազմի ՏԻ եւ ՀԳՄ հարցերով վարչությունում ամեն օր ,ժամը 9-ից միչեւ 18-ը ՝բացի շաբաթ, կիրակի օրերից: Ներկայացվող փաստաթղթերի պատճեների հետ միասին անհրաժեշտ է ներկայացնել նաեւ դրանց բնօրինակները:Ներկայացրած փաստաթղթերի պատճեները ետ չեն վերադարձվում: Մրցույթին մասնակցել ցանկացողները լրացուցիչ տեղեկություններ ստանալու, ինչպես նաեւ պաշտոնի անձնագրին եւ հարցաշարին ծանոթանալու համար կարող են դիմել Լեռնավանի գյուաղպետարանի աշխատակազմ (գ. Լեռնավան 0255 6-29-69) եւ Լոռու մարզպետարանի ՏԻ եւ ՀԳՄ հարցերով վարչություն (1-ին հարկ, հեռ.՝ 2-21-04) :